ועדת המשנה לעניין תאונות עבודה בענף הבניין, כנסת 23, פרוטוקול מספר 1, 2020-08-11 11:30

אוסאמה סעדי: בוקר טוב לכולם.

אוסאמה סעדי: אני שמח לפתוח את ישיבת ועדת המשנה למאבק בתאונות עבודה, זו הישיבה הראשונה של הוועדה הזו שהוקמה בשבוע שעבר ואנחנו כבר מפשילים שרוולים ומתחילים לעבוד.

אוסאמה סעדי: אני מאוד מודה לכבוד סגן שר העבודה והרווחה חבר הכנסת משולם נהרי שנענה לבקשתנו והתייצב בעצמו לדיון החשוב הזה.

אוסאמה סעדי: אני גם מודה לחברי הכנסת שהגיעו עד עכשיו, לחבר הכנסת ג'אבר עסאקלה, חבר הכנסת סמי אבו שחאדה, חבר הכנסת איתן גינזבורג וכמובן כל המוזמנים.

אוסאמה סעדי: בחרנו בישיבה הראשונה של הוועדה לדון בנושא שהוא נושא חשוב מאוד, נושא שהוא אקטואלי ביותר.

אוסאמה סעדי: אנחנו העלינו את זה מספר פעמים בעבר, אני ועוד חברים בכנסת, גם העלינו את זה במליאה, הייתה שאילתה שכבוד סגן השר ענה עליה באריכות במליאה ועם כל הפרטים כפי שהוא יודע לעשות, וכבוד שר המשפטים, יו"ר ההסתדרות הקודם, עלה בעקבות זאת לדוכן וגם השתתף בדיון הזה ואז אפילו יושב ראש הכנסת אמר שמדובר באמת בסוגיה חשובה ובוערת ולכן הוא פנה גם אליי וגם לסגן השר ולכולנו שנקיים דיון דחוף על זה.

אוסאמה סעדי: לכן אני שמח מאוד היום שאנחנו מקיימים את הדיון הראשון בעניין תאונות עבודה ואנחנו מתרכזים היום בנושא של הרפורמה בפיגומים ותקנות הפיגומים.

אוסאמה סעדי: אם היינו צריכים לקבל תזכורת כואבת אז אנחנו, אדוני סגן השר וחבריי חברי הכנסת, קיבלנו את זה שלשום, עוד קורבן, עוד פועל.

סמי אבו שחאדה: גם היום.

סמי אבו שחאדה: קיבלתי עכשיו, ברמת שלמה.

אוסאמה סעדי: אני מהבוקר בדיונים, עוד לא שמענו, תיכף נתעדכן, אבל אני מדבר על פועל בשם אביעד בשארי, בן 33, תושב פרדס חנה-כרכור, נהרג עקב נפילה מגובה של שישה מטרים במהלך התקנת פאנלים סולריים על גג.

אוסאמה סעדי: חשוב לציין שמדובר באותה חברה, חבריי חברי הכנסת, שלושה פועלים נהרגו רק בשנה האחרונה באותה חברה, באותם מקומות עבודה.

אוסאמה סעדי: אבל על זה נקיים דיון נפרד, בעניין האכיפה ומה שעושה משרד העבודה מבחינת אכיפה כנגד החברות האלה שעוד פעם ועוד פעם לא מקפידות על בטיחות וכללי הבטיחות.

אוסאמה סעדי: אנחנו גם שמענו על עוד פועל שעכשיו נאבק על חייו.

אוסאמה סעדי: אנחנו מאחלים לו החלמה מהירה, פועל בשם חאלד פואז מהכפר מע'אר, של חברנו ג'אבר עסאקלה, שגם נפל מגובה.

אוסאמה סעדי: לכן חשוב מאוד שנקיים את הדיון הזה.

אוסאמה סעדי: כזכור לכולנו התקנות בינואר 2019 דיברו על תקנות חדשות ועל תקן אירופאי ואחרי זה הייתה השביתה של ההסתדרות והיה הסכם בין ההסתדרות לממשלה שחלקו יושם וחלק עוד לא.

אוסאמה סעדי: התקנות דיברו על כמה פעימות, פעימה ראשונה מעל גובה 30 מטר אז אנחנו כבר מאחורי זה, זה יושם.

אוסאמה סעדי: הפעימה השנייה שהייתה צריכה להסתיים ביולי 2020, שנה זו, עד גובה שמונה מטרים ויש כאן את הבעיות, אין את התקן ובשביל זה אנחנו התכנסנו היום לדון בזה.

אוסאמה סעדי: ויש הפעימה השלישית, שזה פחות משמונה מטרים, זה פעימה שלישית.

אוסאמה סעדי: ברשותכם אנחנו נפתח את הדיון, אני אתן בהתחלה הקדמה לכבוד סגן שר העבודה והרווחה, אחר כך נשמע את הנציגים המקצועיים של משרד העבודה, יש מכון התקנים, יש ארגוני הקבלנים, יש את ההסתדרות וגם חבריי חברי הכנסת.

אוסאמה סעדי: אני מברך את חברת הוועדה היבה יזבק, אחותו הצעירה של היועץ הפרלמנטרי שלה נפטרה בפתאומיות, אז אנחנו משתתפים בצער המשפחה.

אוסאמה סעדי: וגם חבר הכנסת עופר כסיף.

אוסאמה סעדי: בבקשה, כבוד סגן שר העבודה, חבר הכנסת משולם נהרי.

משולם נהרי: בוקר טוב לכולם.

משולם נהרי: כפי שאמר היושב ראש בפתיחה, הנושא הזה עלה על ידו לפני כשבועיים, הנושא היה יישום ההסכם עם ההסתדרות לגבי תאונות העבודה.

משולם נהרי: הצגתי שם את כל היישום של ההסכם, פרט לדבר אחד שהוא לא יושם וזה הנושא של הפיגומים והאצבע הופנתה למכון התקנים ואז עלה אבי ניסנקורן וגם היושב ראש ואמרו שבעצם הנושא של הפיגומים הוא הליבה של ההסכם.

משולם נהרי: זה יפה שדברים בוצעו, אבל זה לב ההסכם וזה מחייב פתרון מיידי.

משולם נהרי: זה נכון, מדובר בחיי אדם, בצלם אלוקים ברא את האדם.

משולם נהרי: אם התורה חסה על כבודו, לא כל שכן על חייו.

משולם נהרי: לצערנו לעתים קרובות אנחנו שומעים על מקרים טרגיים של פועלים שנפלו באתרי בנייה.

משולם נהרי: עכשיו לפני שנכנסתי הראו לי משהו שעכשיו קרה ברמת שלמה, בן 30 שנפל ונהרג.

משולם נהרי: זה נורא.

משולם נהרי: אסור לנו לעמוד מנגד.

משולם נהרי: אני לא נכנס למי אשם, מי לא אשם, מי קידם, מי לא קידם, כיוון שכבר הוועדה דנה ב-31 בדצמבר 2018 בנושא הזה ונציג מכון התקנים אמר שהנושא הזה יתבצע בתוך חודשיים-שלושה ומאז עברו שנה ושמונה חודשים.

משולם נהרי: לכן אסור לנו, אנחנו צריכים לעצור, לקבל החלטה, לא להתעסק במה זה עשה ומה זה לא עשה.

משולם נהרי: אני גם לא מתיימר להיות המומחה, נמצאים איתנו באמת מומחים, יושב ראש זרוע העבודה, מוטי אלישע, וחזי שוורצמן, שהוא ראש מינהל בטיחות ומפקח ראשי, בקיאים, מלווים את הנושא הזה, רוצים בכל מאודם באמת לקדם אבל יש פלונטרים.

משולם נהרי: תמיד קידרא דבי שותפי לא חמימא ולא קרירא, כשיש שותפים שניים בדבר אז תמיד זה לא חם ולא קר ואסור שהמצב יימשך.

משולם נהרי: לכן אחרי שנחשפתי לכל הדברים הללו בעקבות יושב ראש הכנסת שביקש וגם אתה שאני אכנס לכל הנושא הזה, והאמת מהתשובה שלי כבר יכולתי להיות מומחה, אבל הסתבר שעדיין אי אפשר להיות מומחה בזה, כל יום אתה מגלה דבר חדש.

משולם נהרי: לכן מכל החשיפה הזו הגעתי למסקנה שאין מנוס מפתיחת אפיק נוסף.

משולם נהרי: היום אנחנו כולנו תלויים במכון התקנים, אבל אנחנו חייבים לפתוח עוד ערוץ נוסף של מכון התקנים, הערוץ יאשר פיגומים על פי תקן אירופי על ידי מפקח עבודה ראשי במינהל הבטיחות, זרוע העבודה, וזה בעזרת הקמת ועדת מומחים מייעצת שתקום לצדו בשילוב נציגים מהתאחדות הקבלנים, גופים אקדמאים, מכון התקנים, משרדי ממשלה רלוונטיים ויועצים מדעיים בעלי ניסיון רב בתחום.

משולם נהרי: אין מנוס, חייבים להקים ועדת מומחים.

משולם נהרי: משרד התחבורה עשה את זה ופתר את הבעיה.

משולם נהרי: אסור בדברים האלה שזה חיי אדם שיהיו תלויים בגורם כזה או אחר, צריכים לאפשר אפשרויות נוספות.

משולם נהרי: כמובן שצריך לתקן את התקנות, להכניס בפירוש בתוך התקנות גם את התקן האירופי, בפירוש, שיהיה אפשר או תקן ישראלי או תקן אירופי או תקן בינלאומי אחר שמפקח העבודה הראשי אישר לעניין תקנות אלה.

משולם נהרי: זה בערך הניסוח שצריך להיות בתקנות הקיימות.

אוסאמה סעדי: כבוד סגן השר, האם אנחנו פה לא פותחים את כל העניין הזה מחדש וזה רק יאריך את העניין ובתקופה הזו לא יהיה תקן?

משולם נהרי: זה המשפט הבא.

משולם נהרי: משרד העבודה ערוך להקים ולצורך זה הוא צריך בין חצי שנה לשנה, מקסימום שנה, אבל יש סיכויים שתוך חצי שנה להקים את ועדת המומחים וכמובן את התקנות אפשר תמיד לתקן, זו פחות בעיה, אבל להקים ועדה ושהוועדה במקביל, זה לא פוטר את מכון התקנים וזה לא במקום מכון תקנים, אבל זה במקביל, אנחנו חייבים.

משולם נהרי: הנושא הזה מורכב, היו הרבה דיונים, אבל נמצאים פה אלה שהובילו מהמשרד ועשו את הכול ומה לא עשו כדי לנסות לקדם את זה.

משולם נהרי: אנחנו נשמע.

אוסאמה סעדי: תודה לכבוד סגן השר.

אוסאמה סעדי: אני אתן בפינג פונג גם לחבר כנסת וגם למוזמנים ויש לנו הרבה מוזמנים.

אוסאמה סעדי: אני אתחיל בחבר הכנסת ג'אבר עסאקלה.

אוסאמה סעדי: בבקשה.

ג'אבר עסאקלה: בוקר טוב.

ג'אבר עסאקלה: קודם כל אני מברך את ידידי אוסאמה על ראשות הוועדה הזו, ועדה חשובה מאוד.

ג'אבר עסאקלה: הנושא של תאונות עבודה, במיוחד בענף הבנייה, זה מכת מדינה בכל המובנים.

ג'אבר עסאקלה: אני חושב שאם אנחנו מסתכלים על האוכלוסייה הכי נפגעת בענף הבנייה אנחנו רואים שאנחנו מדברים על אוכלוסיית הפועלים הפשוטים, במיוחד גם מהגדה המערבית וגם אזרחים ערבים וכמובן גם אזרחים יהודים.

ג'אבר עסאקלה: אני בטוח שהאתגר הוא גדול, המשימה היא לא פשוטה, אבל אני חושב שהגיע הזמן לקחת את העניינים באופן רציני, לטפל בהם, כבוד סגן השר, ובאמת לקבוע תקנים, לקבוע נהלים מתאימים, גם לתקן האירופאי וגם לתקנים במדינות מתקדמות, המצב הנוכחי לא יכול להימשך.

ג'אבר עסאקלה: האיש שנפל לפני שלושה ימים במע'אר הוא בחור עם משפחה.

ג'אבר עסאקלה: אנחנו לא יודעים אם הוא יוכל לחזור לתפקוד, אני מקווה שהוא יצא מסכנת חיים, אבל כואב הלב על כל אחד ואחד.

ג'אבר עסאקלה: במקרה את האיש הזה אני מכיר, כי הוא מהכפר שלי, אבל אני יודע שיש עשרות כאלה כל שנה.

ג'אבר עסאקלה: שיהיה בריא.

אוסאמה סעדי: נכון.

אוסאמה סעדי: תודה, ג'אבר.

אוסאמה סעדי: נשמע את מרדכי או חזי?

מרדכי אלישע: אני אתחיל וחזי יצטרף.

אוסאמה סעדי: מרדכי הוא הממונה על זרוע העבודה.

אוסאמה סעדי: מוטי.

אוסאמה סעדי: השם הרשמי זה לפרוטוקול.

מרדכי אלישע: נכון.

מרדכי אלישע: ראשית אני אציין שבנושא המלחמה הזאת ממש הגברנו את המלחמה בתאונות הבנייה ובכלל בכל הנושא של ההרוגים מלפני כשנתיים וחצי ועשינו המון מהלכים, כולל חקיקה, כולל תגבור ב-60 תקנים, כולל הקמת יחידת חקירות בלהב 433 וברוך ה' יש תוצאה, יש לנו ירידה של 56% במניין ההרוגים משנה קודמת וגם משנים קודמות, אבל זה לא מספיק, כל הרוג שיש זו צרה בפני עצמה.

מרדכי אלישע: אני רוצה רק לציין, וחשוב לי להדגיש את זה, הפתרון שמצאנו ונציג אותו, חזי יציג אותו, הוא הגורם המקצועי, זה לא מה שאנחנו אמורים לעשות, אנחנו לא גוף מקצועי, אנחנו לא מכון התקנים.

מרדכי אלישע: בוואקום הזה שנוצר פשוט לא הייתה ברירה אז אנחנו נרתמים.

מרדכי אלישע: אני רוצה להזכיר לכולם שב-2018 אני ישבתי כאן עם מכון התקנים, הייתה התחייבות עם אבי ניסנקורן, עם השר חיים כץ וכולם, שהם עומדים בלוחות הזמנים וכו'.

מרדכי אלישע: יש כאן תרשים שקיבלתם כמה דיונים עשינו עם מכון התקנים, כמה פגישות, כמה מכתבים, כולל פגישות עם שר הכלכלה שעשו הצוות המקצועי ואנחנו.

מרדכי אלישע: לא עזר כלום, לצערי, ואנחנו נכנסנו בוואקום הזה ובאנו עם פתרון.

מרדכי אלישע: יותר מזה, אנחנו גם מוכנים לשים, הצענו מיליונים, אני הצעתי למכון התקנים לפני מעל שנה תמיכה שיקימו מעבדה ואנחנו נממן במיליונים.

מרדכי אלישע: גם זה לא קרה, לקח שנתיים-שלוש, אנחנו לא מבינים למה, אני לא בקטע של להאשים, אבל חשוב להבין שמה שאנחנו מציגים כאן זה משהו שהוא לא בתחום הסמכות הרגילה שלנו, אנחנו לא עוסקים בדברים האלה.

מרדכי אלישע: אבל אני כן מודה לחזי שנרתם לדבר הזה.

מרדכי אלישע: אנחנו בנינו מודל מכלום, המצאנו מודל על מנת שיהיה מענה לאותם עובדי בנייה.

מרדכי אלישע: צריך להבין את זה, זה לא משהו שאנחנו אמורים לעשות אותו, אנחנו אחראים על האכיפה, לא על העניין של מתן רישיון ובקטע הזה אני אעביר לחזי את רשות הדיבור.

אוסאמה סעדי: תודה, מוטי.

אוסאמה סעדי: אז אנחנו נשמע את חזי ונשמע את המתווה.

מרדכי אלישע: ברשותך, אדוני היושב ראש, מאוד חשוב, סגן השר ציין את זה וחשוב לי לציין, כמה שיותר מעבדות זה יותר טוב.

מרדכי אלישע: אנחנו בעד המודל שיציג חזי, אנחנו בעד שיקומו עוד מעבדות וכמובן אם מכון התקנים יירתם וסוף סוף גם ייתן את האישור הזה זה יעשה כמה שיותר טוב.

אוסאמה סעדי: הם כאן ואנחנו נשמע אותם, בהחלט.

אוסאמה סעדי: בבקשה, חזי שוורצמן, מפקח עבודה ראשי, ראש מינהל הבטיחות.

חזי שוורצמן: צהריים טובים.

חזי שוורצמן: אני רוצה קצת לפרט מה היה מינואר 19'.

חזי שוורצמן: בינואר 19' תקנת הפיגומים, למעשה כל פיגום בענף הבנייה הישראלי צריך להיות לפי תקן ישראלי.

חזי שוורצמן: פשוט.

חזי שוורצמן: תקן ישראלי נשען על תקן אירופאי, 99% מהתקן הישראלי זה התקן של האיחוד האירופאי שכבר קיים בחו"ל ועובד ואנחנו רואים בכל אירופה פיגומים.

חזי שוורצמן: מאז ועד היום לא ניתן אישור ממכון התקנים, לא ליצרן ולא ליבואן אחד.

חזי שוורצמן: נכנסתי לתפקידי, וגם מוטי דיבר על זה וגם היו חומרים קודמים, יש לי חומרים שהשגתי באופן עצמאי, יש אישורים לפיגומים בחו"ל, המפעלים מייצרים לפי התקן האירופאי, נבדקים בחו"ל על פי מעבדות.

חזי שוורצמן: אם אני יבואן אני ישר מזמין במייל פיגום, הפיגום מיוצר לפי כל רכיבי התקן, הפיגום נבדק על ידי מעבדה מוסמכת ומוכרת בישראל, שקוראים לה ILAC, יש איזה הסדרה בינלאומית של מעבדות, קח את המוצר, תביא אותו לישראל.

חזי שוורצמן: אני גם בקשר עם יצרנים ויבואנים פה בישראל והם אומרים לי: תשמע, אני הולך ובא למכון התקנים, אנחנו לא יוצאים מהם.

חזי שוורצמן: אני דיברתי רק אתמול עם אחד מהיצרנים הגדולים בישראל, הוא אומר לי שיש שם פינג פונג.

חזי שוורצמן: אני לא בא להאשים אף אחד, מכון התקנים בכבודו והוא מכון שתורם הרבה בישראל - - -

אוסאמה סעדי: חזי, אנחנו נשמע כאן את מכון התקנים כי כל ההאשמות - - -

חזי שוורצמן: אוקיי, אני ממשיך.

אוסאמה סעדי: אני שואל, היינו בינואר 2019, יש את התקנות, יש את ההסכם ואנחנו היום ב-2020 ואין תקנות ואין תקן.

חזי שוורצמן: אז יש לנו פתרון.

אוסאמה סעדי: מה הפתרון?

חזי שוורצמן: כבוד היושב ראש, הפתרון הוא כזה, הגענו לנקודת זמן הזאת, אנחנו כבר אחרי 27.7 שעבר לפני מספר ימים ובעצם הפעימה השנייה כבר נכנסה לתוקף.

חזי שוורצמן: מה זה הפעימה השנייה?

חזי שוורצמן: כל פיגום מגובה שמונה מטר עד 30 מטר צריך להיות לפי התקן הישראלי.

חזי שוורצמן: עכשיו אין תקן ישראלי באתרי הבנייה בישראל ולכן אנחנו בבעיה.

חזי שוורצמן: אנחנו מציעים, היות שאנחנו לא רואים את הפתרון מצד מכון התקנים, לצערנו, אנחנו מציעים הקמה של ועדת מומחים תחת המעטפת של זרוע העבודה, של מפקח עבודה ראשי.

חזי שוורצמן: יש לנו מודל שעובד כבר מ-99' במשרד התחבורה.

חזי שוורצמן: אתם נוסעים בכביש, אתם רואים סופגי אנרגיה, רמזורים, מעקות, הכול אושר על ידי ועדת מומחים של משרד התחבורה במינוי המנכ"לית של משרד התחבורה לשעבר ובעצם היא בוחנת חומר שיביאו יצרנים או יבואנים.

חזי שוורצמן: מי יהיה בוועדה הזאת בזרוע העבודה במפקח עבודה ראשי?

חזי שוורצמן: נציגי הגופים האקדמיים, טכניון למשל, המוסד לבטיחות ולגהות.

היבה יזבק: זה משהו שעכשיו אתם מציעים?

חזי שוורצמן: כן.

חזי שוורצמן: אנחנו מציעים – לא, מה זה מציעים?

חזי שוורצמן: הצענו גם לפני, אבל חיכינו ל-27.7 כי התקנה אמרה 27.7 שמכון התקנים ירים את הנטל.

חזי שוורצמן: מכון התקנים, בנקודת הזמן הזאת שאנחנו יושבים ומדברים שני יבואנים נמצאים לפני אישור, דיברתי לפני הישיבה, הוא אומר שעדיין הם מחזירים אותו, פינג פונג, ומכון התקנים פתח את הערוץ הגרמני לפני חודשיים, זאת אומרת יבואן יכול להביא מגרמניה.

חזי שוורצמן: חיכינו לשעת האפס, התחננו שיהיה איזה מהלך, התחננו שיהיה איזה פיצוח ולא היה.

חזי שוורצמן: בנקודת הזמן הזאת שאנחנו מציגים לוועדה המכובדת את הפתרון, הפתרון הוא שלנו, אנחנו לא מתנדבים, אנחנו משרד ממשלתי, אבל אנחנו אומרים שהפתרון זה ועדת מומחים אצלי.

חזי שוורצמן: יש לי תקדים, אני אקריא לכם נוסח קצר מאוד שאני מאשר - - -

איתן גינזבורג: אבל, חזי, ועדת המומחים, לא זאת שאתם רוצים להקים, אבל אחרת, כתבה את התקן הישראלי שלמעשה אימץ את התקן האירופאי במלואו.

חזי שוורצמן: נכון.

איתן גינזבורג: מה הבעיה של הקבלנים ועל זה הם זועקים?

איתן גינזבורג: שבאירופה אף קבלן לא עומד ב-100% תקן אירופאי.

איתן גינזבורג: הרי התקן האירופאי גם שם אומר כמו בנייה ירוקה, הוא אומר תשיג אחוז מסוים ותקבל את התקן ותשים את הפיגום.

איתן גינזבורג: ישראל בשיטת הכסת"ח אומרת 100% תקן אירופאי, 100% עמידה בכל התנאים.

איתן גינזבורג: גם בגרמניה, גם בספרד, גם בבלגיה, גם בכל המקומות לא עומדים ב-100% של התקן, עומדים בחלק מהתקן, ברוב התקן, ב-70% מהתקן, מה שיאפשר לאותם קבלנים להביא את אותם פיגומים ולשים אותם בארץ.

איתן גינזבורג: אז מצד אחד אתם אומרים התקן האירופאי הוא התקן המחייב בישראל, זה כבר התקן הישראלי, אבל אי אפשר לעמוד בתקן האירופאי, גם האירופאים לא עומדים בתקן האירופאי, עומדים בחלק מהתקן האירופאי.

איתן גינזבורג: כמו שיש תקן לבנייה ירוקה, אדוני היושב ראש.

איתן גינזבורג: התקן לבנייה ירוקה אומר תשיג מספר כוכבים ואז אתה יכול לקבל, כוכב אחד ירוק בהיר, חמישה כוכבים גול, אבל אתה עומד בתקן, יש לך מרווח בתוך התקן.

איתן גינזבורג: פה אתם עושים עוד ועדה, עוד ועדה, עוד מתים, עוד נופלים, אי אפשר לעבוד בצורה כזאת.

אוסאמה סעדי: בוא נשמע את חזי.

חזי שוורצמן: אני רוצה להגיד, כבר חבר הכנסת, יש לי פה מסמכים מארבע מעבדות ומארבעה מפעלים בחו"ל, באירופה, צרפת, הולנד, בלגיה, גרמניה, יש לי תעודות של מעבדה, יש לי פה מבחנים של מבחן העמסה.

חזי שוורצמן: כבוד חבר הכנסת, זה מבוצע.

חזי שוורצמן: אני עומד ומצהיר פה, בניגוד לעמדת מכון התקנים, אני פה מצהיר בכנסת, לא היה ולא נברא, מה זה פיגום?

חזי שוורצמן: זה ערימת צינורות עם כל הכבוד, הפיגום נבחן ומיוצר בחו"ל על פי תקן איחוד אירופאי - - -

היבה יזבק: לא, זו רשת ביטחון שמצילה חיים.

חזי שוורצמן: הגרסה של מכון התקנים היא לא נכונה, בלשון המעטה.

חזי שוורצמן: ועדת המומחים באה ואומרת שיביאו את כל החומר, לשיטתך - - -

איתן גינזבורג: כדי לעמוד בתקן שאתה רוצה שיעמדו בו צריך לעמוד בכל רכיבי התקן, אמת?

חזי שוורצמן: עוד משפט אחד, רגע, לשיטתך.

איתן גינזבורג: לא נכון?

איתן גינזבורג: תגיד לנו פה.

חזי שוורצמן: לא, לא נכון.

חזי שוורצמן: אבל, רגע, חבר הכנסת, לשיטתך, ועדת המומחים שאני יכול להקים אותה תוך חודש, חודש וחצי, ועדת המומחים תבוא ותבחן - - -

איתן גינזבורג: שמעתי פה חצי שנה-שנה.

חזי שוורצמן: תבוא ותבחן את הפערים.

חזי שוורצמן: יבוא איזה יצרן, יבוא יבואן, ויגיד רגע, בבלגיה לא אישר הרגולטור את כל התקן, פה בגרמניה – אנחנו ועדת המומחים, הגורמים המקצועיים בתוך הוועדה יכשירו את הפיגום לשימוש בענף הבנייה הישראלי.

חזי שוורצמן: אני אצטט לך רק משפט אחד מהסמכות שלי שקיימת כבר היום: 'תקן ישראלי או תקן רשמי של מכון התקנים או תקן בינלאומי אחר שמפקח עבודה ראשי אישר או תקן בינלאומי', זאת אומרת אני, כמפקח עבודה ראשי, יכול לאשר תקן אירופאי, תקן בינלאומי, ובעזרת ועדת המומחים, לשיטתך, אני יכול לאשר פערים בתקן.

חזי שוורצמן: אני יכול לאשר פערים בעזרת המומחים.

איתן גינזבורג: אתה מכיר את השיר בירו-בירו-בירוקרטיה?

איתן גינזבורג: אנחנו נמצאים בדיוק במקום הזה.

חזי שוורצמן: לא, אין פה - - -

איתן גינזבורג: עוד ועדה ועוד מינויים, נציב שירות המדינה שימנה את הוועדה.

איתן גינזבורג: למה לא עושים פשוט?

איתן גינזבורג: יש תקן של אירופה, מביאים אותו לארץ.

איתן גינזבורג: בלי ביקורת, יש תקן שאפשר באירופה, בלי - - -

אוסאמה סעדי: איתן, אני כאן מנהל, אתה בוועדת כנסת, אני כאן.

אוסאמה סעדי: חזי וגם מוטי, אני שואל, אנחנו קראנו כאן ושלחו לנו חומר שיש שתי חברות שכמעט תוך חודש-חודש וחצי מוכנות להביא ולעמוד בתקן האירופאי ולהתחיל להביא לישראל את הפיגומים לפי תקן זה.

אוסאמה סעדי: תוך חודש, חודש וחצי, למה אנחנו צריכים למשוך את זה ועוד ועדת מומחים, ואני לא יודע מה יקום, אם יש שתי חברות, ותיכף נעלה אותם, וגם נשמע את מכון התקנים שאומר מכון התקנים שהם אוטוטו בשלבי סיום, אז למה צריך עכשיו להתחיל את הכול מחדש?

חזי שוורצמן: כבוד היושב ראש, אני בודק איתם כל יום, לפני הישיבה בדקתי, אני לא צריך להיות בקשר, אני רגולטור, אני לא אמור להיות בקשר עם יצרנים פרטיים, אני בקשר איתם, זה לא משנה כי חיי אדם זה ערך עליון.

חזי שוורצמן: הוא אומר לי: תשמע, רק אתמול הייתי והחזירו אותי, חסר תרגום לגרמנית, חסר תרגום לעברית.

חזי שוורצמן: זה בדיוק לשיטתך, בואו תביאו, תביאו עם הפערים, אבל - - -

איתן גינזבורג: אגב, שלא תחשוב, יש לי בטן מלאה על מכון התקנים, נראה לי שהם אחת הבעיות בזה שאין פיגומים ראויים בישראל, אבל אני אומר לכם שבירוקרטיה במקרה הזה באמת הורגת.

איתן גינזבורג: לא הורגת את הנשמה, הורגת literally, אי אפשר להמשיך בצורה כזאת.

איתן גינזבורג: אתם מטילים עליהם, הם מטילים עליכם, בינתיים הפיגומים כמו שאנחנו רואים - - -

אוסאמה סעדי: אז אנחנו נשמע את מכון התקנים.

מרדכי אלישע: אדוני היושב ראש, חשוב לדייק כאן משהו.

מרדכי אלישע: איתן, אנחנו נפגשנו בעבר בנושא הזה, אם אתה זוכר.

איתן גינזבורג: בוודאי שאני זוכר.

מרדכי אלישע: אנחנו נפגשנו בנושא הזה.

מרדכי אלישע: אני רוצה שתבין על מה אתה מדבר כשאתה מדבר על התקן, על מה אנחנו לא מוותרים, אנחנו מבקשים שהבדיקה תכלול בדיקת חוזק פיזי של הפיגום.

מרדכי אלישע: זה מה שאתה אומר.

מרדכי אלישע: מה שאתה אומר - - -

איתן גינזבורג: פה בארץ?

מרדכי אלישע: לא בארץ, בחו"ל.

מרדכי אלישע: מה שאתה אומר לי עכשיו זה אומר תוותר על החוזק הפיזי, זה חיי אדם.

מרדכי אלישע: אנחנו לא מוכנים לוותר על זה.

מרדכי אלישע: אם אתם תגידו לנו ככנסת ישראל לוותר על זה, מול חוות הדעת שלכם, זו עמדת השר שלנו לפחות, לא לוותר על החוזק הפיזי.

מרדכי אלישע: אם אתם תגידו שלא נבדוק את החוזק הפיזי של הפיגום, תביאו אותו כמו שהוא, אתם תחליטו.

מרדכי אלישע: אנחנו רוצים - - -

איתן גינזבורג: אני לא מוותר על כלום, אני רוצה שתפעלו כמו שפועלים במדינות אחרות.

מרדכי אלישע: זה לא בירוקרטיה, זה חיי אדם.

מרדכי אלישע: חשוב להבהיר את זה.

איתן גינזבורג: אני לא מבקש שתוותרו על כלום.

מרדכי אלישע: אנחנו עושים את זה.

איתן גינזבורג: אני לא איש מקצוע בנושא הזה ואני לא מבין, אני כן יודע שבמדינות אחרות זה עובד ובישראל זה לא עובד.

איתן גינזבורג: עכשיו תסבירו לי למה זה לא עובד.

אוסאמה סעדי: איתן, הבנו.

איתן גינזבורג: אנשים נופלים.

איתן גינזבורג: היום נהרגים כי מישהו פה לא - - -

מרדכי אלישע: בחו"ל עושים בדיקות חוזק, רק שתדע.

אוסאמה סעדי: איתן, אני מבקש, עכשיו זכות הדיבור היא רק למכון התקנים שיענה על ההאשמות החריפות שאנחנו שמענו ושבעצם הם האחראים למצב שהגענו אליו היום.

אוסאמה סעדי: בבקשה, שם ותפקיד.

בני ברוש: שלום לכולם.

בני ברוש: אני ד"ר בני ברוש, מנהל אגף הבניין במכון התקנים.

אוסאמה סעדי: בבקשה, בני.

בני ברוש: הוועדה יכולה להזמין נציג לוועדה ולפי נוהלי הכנסת שמנחים את מנכ"ל הכנסת ובסוף את השומר בשער, להגיד לו: אדוני, תבדוק תעודת זהות, לא תעודת חבר מועדון ברידג' ולא תעודת חברות במועדון ג'יפים, תבדוק שיש לו נעליים שחורות ומצוחצחות, תבדוק שהוא מחייך ואז תוכל להכניס אותו.

בני ברוש: משרד העבודה והרווחה והתקנות אמרו: אנחנו רוצים שהפיגומים יעבדו בהתאם לתקן הישראלי 1139 חלק 1.

חזי שוורצמן: זה לא אנחנו, זה התקנה.

בני ברוש: תן לי רגע להשלים.

בני ברוש: מי שחותם על התקנה זה שר העבודה והרווחה.

בני ברוש: בבקשה, תן לי רגע לדבר.

אוסאמה סעדי: בואו נשמע, אנחנו רוצים - - -

איתן גינזבורג: בסדר, אבל זו תקנה שחוקקה הכנסת באישור השר.

אוסאמה סעדי: ככה אי אפשר לנהל דיון, רבותיי.

אוסאמה סעדי: אנחנו עכשיו שומעים את מכון התקנים, בבקשה.

בני ברוש: התקנה שיצאה ממשרד העבודה והרווחה, והיא בסדר גמור, זו לא האשמה, אבל התקנה אומרת נא לעבוד לפי התקן הישראלי.

בני ברוש: התקן הישראלי, לפי חוק התקנים, לא קשור בכלל למכון התקנים.

בני ברוש: הוועדות במכון התקנים הן ציבוריות, הן מקצועיות, ועדות מומחים של בעלי עניין ונציגי המגזרים השונים.

בני ברוש: מה שמכון התקנים עושה זה מרכז את הוועדה ומחלק את הסנדוויצ'ים.

בני ברוש: הוועדה היא ציבורית והוועדה בהתאם לחוק התקנים אימצה את התקן האירופי במלואו.

בני ברוש: התקנות של משרד העבודה אימצו את התקן הישראלי וזה בניגוד לכלל מדינות אירופה שאנחנו פגשנו, ועשינו תחקיר, באמת חריש עמוק, כל מדינה ומדינה באירופה, למעט כנראה הגרמנים, וגם פה זה לא בדיוק כפי שעושים.

בני ברוש: מדינת ישראל לקחה את התקן הישראלי וכמו שנאמר בחרה את הסעיפים ואמרה בחוזק אני רוצה לבדוק את זה, ב - - - חומרים את זה, יציבות אני רוצה לבדוק את זה וככה בחרה מהתקן את הסעיפים הרלוונטיים.

בני ברוש: מכון התקנים אמר נכון - - -

אוסאמה סעדי: ד"ר בני, רק שנייה, בבקשה.

אוסאמה סעדי: אני חבר כנסת, לא מומחה להנדסה ולפיגומים.

אוסאמה סעדי: אנחנו רואים שיש פה בני אדם שמתים כל שנה, אני רוצה להבין ממך איפה אנחנו תקועים.

אוסאמה סעדי: כדי שנוכל להתקדם אני צריך להבין ממך למה אנחנו תקועים כל כך הרבה זמן כדי למצוא פתרון לבעיה שנראה שיש לה פתרון.

אוסאמה סעדי: איפה אנחנו תקועים?

בני ברוש: אני אסביר ואני אסביר איך לדעתנו אפשר לשחרר את זה כמה שיותר מהר.

בני ברוש: אנחנו תקועים היום כי מדינת ישראל קבעה למכון התקנים, שעושה את מלאכתו, מכון התקנים הוא שומר הסף, בענייני בטיחות אנחנו לא מעגלים פינות, אני רק אומר שיש מעבדות בסין שמציגות שהן עומדות בכל הדברים, ואגב, יכול להיות שהן עומדות, יש כל מיני ועדות, אני גם אומר שבענף הבנייה אנחנו יודעים את הלחצים, אפשר מחר להביא פיגומים כאלה שעמדו ואם יש פה איזה משהו שלא בדיוק זה ומחר צריך להתחיל ומחר אני מזמין את הטיח והכול אני אזמין עוד כמה חלקים שלא בדיוק בתקן.

בני ברוש: בעניין הזה אין עיגולי פינות - - -

אוסאמה סעדי: בני, עם כל הכבוד, אתה כבר כמעט חמש דקות ואנחנו לא מקבלים תשובה.

אוסאמה סעדי: איפה העניין הזה תקוע מבחינתכם?

אוסאמה סעדי: מה הבעיה מבחינת מכון התקנים?

סונדוס סאלח: הוא אמר כאן משהו מסוכן, שמנסים לכפות על מכון התקנים לעמוד פעם נוספת בתקן הישראלי, לעגל פינות.

סונדוס סאלח: זה איפה נתקע, זה כאן נתקע.

בני ברוש: אני אגיד למה התחייבנו.

בני ברוש: מכון התקנים לא מחפש לעצמו שום דבר, אנחנו יודעים שאין לנו מעבדות לכל דבר ועניין ובאמת מדינת ישראל התקדמה ומאמצת ככל הניתן דברים, מאירופה בעיקר או גם ממדינות אחרות, לכן מכון התקנים אמר שהוא יודע לבדוק את הדברים, כל מי שיציג מערכת של פיגומים עם כל התיעוד, וזה אנחנו יודעים לבדוק, והעולם הזה הוא פרוץ כמו בהרבה מוצרים אחרים, אנחנו יודעים לבדוק, יש לנו כללים מאוד מאוד מוקפדים איך לבדוק דבר כזה, מה בדיוק כתוב בדוח המעבדה, איזה בדיקה נעשתה, האם זה מתאים לכלל סעיפי התקן, האם המעבדה הזו מוסמכת, יש כל מיני מעבדות אקדמיות ואחרות.

סונדוס סאלח: יש לך את הדוח הזה?

בני ברוש: ברגע שהספק הראשון, ואנחנו מייחלים לזה ומתפללים לזה בדיוק כמו שהיושבים לצדי, ברגע שהספק הראשון יציג, והמסלול עכשיו פתוח ובאמת יש ספקים שנראה לנו, הכדור אצלם, לא אצלנו, אבל נראה לנו שהם הולכים לחצות את קו הגמר, אנחנו נשמח לא פחות מהיושבים לצדי, אנחנו, מכון התקנים.

עאידה תומא סלימאן: כמה זמן אתם חושבים שזה ייקח לכם?

בני ברוש: זה לא ייקח לנו, אני אומר עוד פעם, כרגע מערכת החוקים והתקנים - - -

עאידה תומא סלימאן: זה קצת מוזר שעברה יותר משנה ועדיין לא - - -

בני ברוש: את צודקת לחלוטין, המדינה אמרה - - -

קריאה: שנה וחצי, חברת הכנסת תומא.

בני ברוש: המדינה אמרה: רוצה אני את הכול, המדינה אמרה: אני רוצה עמידה בכל סעיפי התקן.

מרדכי אלישע: בתיאום איתכם.

מרדכי אלישע: אתה לא היית פה בכלל, זה היה בימי עדי כפרי ובתיאום איתכם, חצי שנה הוא - - -

איתן גינזבורג: בוועדה הזאת מכון התקנים התחייב לעמוד בבדיקות ולהקים מעבדה, לכן ידיכם לא נקיות בדבר הזה.

איתן גינזבורג: אתם לא עמדתם בהתחייבויות שלכם אל מול הוועדה הזאת שאישרה את התקנות.

איתן גינזבורג: יחד עם זאת בכל הכבוד למה אתה לא רוצה שתקדם הממשלה?

איתן גינזבורג: כי אתם האחראים.

איתן גינזבורג: אתם רואים שזה לא עובד ויש מריבה, אתם צריכים לבוא, ליזום - - -

מרדכי אלישע: אז הנה באנו, בחנו.

איתן גינזבורג: כן, תודה רבה.

קריאה: איתן, סליחה, הם התחייבו ב-1.4.2019.

אוסאמה סעדי: בני, תסיים, בבקשה.

אוסאמה סעדי: אני רוצה עוד פעם תשובה, מה המצב נכון להיום, 11 באוגוסט, אם יש חברות שפנו, אם יש כבר תקן שאנחנו מתקדמים אליו, אם אתה יכול להגיד לנו שתוך שבוע, תוך חודש.

אוסאמה סעדי: אם אין לך תשובה אז תגיד לנו שאין תשובה.

בני ברוש: לא, יש לי תשובה.

בני ברוש: התשובה היא לא תלויה רק במכון התקנים, כמו שהיא לא תלויה בשומר בשער של הכנסת.

בני ברוש: במערכת ההסדרה שקיימת היום יש ערוץ פתוח.

בני ברוש: להערכתנו יש שני ספקים, אחד דרך מעבדה טורקית ואחד דרך הגרמנים - - -

עאידה תומא סלימאן: כמה ספקים כבר ניגשו?

בני ברוש: אני לא מצליח לסיים.

עאידה תומא סלימאן: לא, כמה ספקים כבר ניגשו?

עאידה תומא סלימאן: אתה אמרת שיש ערוץ פתוח.

בני ברוש: אחדות רבות, אני לא יודע את התשובה.

עאידה תומא סלימאן: מה זאת אומרת אחדות רבות?

בני ברוש: אבל זה כמו לשאול את השומר בשער כמה אנשים ביקשו להיכנס לפי הכללים?

עאידה תומא סלימאן: תפסיק עם השומר בשער.

עאידה תומא סלימאן: לא ייגשו 1,000 ספקים אליכם.

עאידה תומא סלימאן: אתם יכולים להגיד לנו שיש חמישה ספקים, לאחד מהם חסר שני מסמכים, לאחד - - -

מאיר שמש: יש שני ישראלים שהגיעו לגמר.

עאידה תומא סלימאן: מה זאת אומרת?

מאיר שמש: אני אגיד לך.

אוסאמה סעדי: מי אתה?

מאיר שמש: אני נציג של התאחדות קבלני הפיגומים.

אוסאמה סעדי: מה השם?

אוסאמה סעדי: נציג של?

מאיר שמש: מאיר שמש, התאחדות קבלני הפיגומים.

אוסאמה סעדי: יש שאלה לכבוד סגן השר למכון התקנים, בבקשה.

משולם נהרי: בני, אני רוצה לשאול אותך שאלה ואני רוצה לצטט מהדיון שהיה ב-31.12.2018, נציג של מכון התקנים השתתף בוועדה והוא אומר:

משולם נהרי: תוך חודשיים עד שלושה יהיו לנו כבר יכולות בדיקה, תוך שבועיים, כפי שאומרים, יש לך תקן, אתה צריך לעשות תכנון, ייצור וכדומה, אנחנו מניחים שאם הייצור המקומי או היבוא בהתאמה לדרישות התקן והתקנות יפורסמו אנחנו ניתן את כל הבדיקה כפי שצריך, אין שום בעיה.

משולם נהרי: נקודה.

משולם נהרי: סוף ציטוט.

משולם נהרי: מה קרה?

משולם נהרי: זה לפני שנה ושמונה חודשים.

משולם נהרי: מה קרה בזמן הזה?

משולם נהרי: מדוע נוצרה בעיה אחרי שהבטיח שאין שום בעיה והוא צריך זמן של חודשיים-שלושה?

בני ברוש: המילים האלה בתוקף עד היום, קרי אנחנו הכרנו במעבדות, התקן כבר קיים.

בני ברוש: להיפך, התקן עובד על רביזיה והכול.

בני ברוש: התקן כבר קיים, אנחנו הכרנו במעבדות.

בני ברוש: הדלת שלנו, של מכון התקנים, פתוחה ואומרים בואו תציגו, לא על ידי יכולות בדיקה, אלא בדיקה של - - -

קריאה: אז איפה הבעיה?

בני ברוש: כי אנחנו לא רוצים לעכב, אנחנו יכולים להגיד לא, אנחנו בודקים רק אצלנו ונקים מתקן והכול.

בני ברוש: ודרך אגב, גם פה יש הצעה על השולחן כדי לפתוח את כל הערוצים.

בני ברוש: להיפך, אנחנו אומרים שכל מה שמוכר באירופה, אבל לפי ההסדרה הישראלית, יוכר על ידינו.

בני ברוש: אתם קובעים את ההסדרה, אתם רוצים עמידה בכל הסעיפים, אנחנו מוכרחים לבדוק את כל הסעיפים.

קריאה: איפה הבעיה?

סמי אבו שחאדה: אדוני, יש לי שאלה אינפורמטיבית, יש לנו בארץ מעבדות שהן מקובלות עליכם, שיכולות לעשות את הבדיקה הזו?

מאיר שמש: הם גם לא מספרים לאף אחד איזה מעבדה מוכרת על ידם.

בני ברוש: לצערנו לא בארץ, אבל באירופה כן.

בני ברוש: הצלחנו לעשות חריש ולמצוא שלוש מעבדות.

סמי אבו שחאדה: ויש לקבלנים את הרשימות של המעבדות האלה שהן מקובלות עליכם?

מאיר שמש: לא, הם לא נותנים לאף אחד את ה - - -

אוסאמה סעדי: שנייה, מאיר, אני אתן לך רשות דיבור.

סמי אבו שחאדה: אני רוצה להבין איפה זה תקוע.

סמי אבו שחאדה: אני קבלן, אני רוצה לעבוד לפי התקן, אדוני, מה אני צריך לעשות?

בני ברוש: לצערנו כמו שהתקן קיים היום, שמאמץ את כל הסעיפים, ואנחנו אומרים בואו נאמץ קודם כל את הסעיפים שנוגעים לנפילה מגובה כי משם מרבית הנפגעים.

בני ברוש: מעקה נכון שמחובר היטב, המדרך שיהיה מחובר היטב וחזק, דברים שנופלים ויכולים לשבור, בואו נעמוד קודם – כי מה שקיים היום, סליחה על הביטוי הלא פרלמנטרי, על הפנים.

בני ברוש: בואו נכניס את הדרישות ש – לצערנו הבחור הזה נפל ונהרג, בואו נטפל קודם כל בהם.

בני ברוש: בדיקות היציבות חשובה, אנחנו האחרונים שנגיד שהיא לא חשובה, אנחנו אנשי בניין, אנשי קונסטרוקציה, מתכנני שלד, אנחנו אחרונים שנגיד שהיא לא חשובה, אבל בואו נביא מוצרים שמונעים את הנפילה מגובה.

אוסאמה סעדי: תודה, בני.

אוסאמה סעדי: אני מבין מהתשובה המפורטת שלך והארוכה שלמעשה אתה אומר:

אוסאמה סעדי: אנחנו כמכון תקנים לפי מה שקיים היום לא יכולים לעמוד בזה ולכן גם עוד חצי שנה או שנה - - -

בני ברוש: אני מוכרח לדייק, אדוני.

בני ברוש: אני מוכרח לדייק את הפרשנות שלך.

אוסאמה סעדי: זה מה שהבנתי.

אוסאמה סעדי: כל השאלות האלה, גם של חברי הכנסת, גם חבריי, גם של סגן השר, אתה לא יכול להגיד לנו איפה הבעיה ומה הבעיה של מכון התקנים.

אוסאמה סעדי: אתה אומר, השומר אומר ככה וככה ואני לא יכול לעמוד בתנאים של השומר.

בני ברוש: לא, להיפך, השומר אומר שהמנכ"ל או מנהל משמר הכנסת קבע את הכללים האלה, אתה רוצה שאני אעמוד בכללים - - -

אוסאמה סעדי: בסדר, הכנסת קבעה את הכללים ואתה לא יכול לעמוד בזה.

בני ברוש: לא שאני לא יכול.

בני ברוש: אני אומר שיש שתי חברות שבעזרת ה' אנחנו מקווים שיוכלו להוכיח, אבל אני אומר, לפי הכללים שהעמדת בפניי אני לא מצליח להכניס אנשים שעומדים בכל הכללים האלה.

אוסאמה סעדי: בסדר.

אוסאמה סעדי: אתה לא מצליח, בדיוק.

אוסאמה סעדי: לא מצליח, זו התשובה.

אוסאמה סעדי: מאיר שמש.

מאיר שמש: סליחה, כבוד היושב.

מאיר שמש: בישיבה הקודמת שהייתה ב-31 בדצמבר 2018 אני קראתי למכון התקנים 'שקרנים, אתם רמאים', היושב ראש, אלי אלאלוף - - -

אוסאמה סעדי: אלה לא מונחים פרלמנטריים, אנחנו לא נשתמש בזה.

מאיר שמש: לא, אני לא פרלמנטר, אני איש כפיים, אני עובד.

מאיר שמש: אלי אלאלוף הוציא אותי החוצה.

מאיר שמש: הם התחייבו שעד אפריל 2019 הם יהיו מוכנים והם לא מוכנים וכל מי שביקש, כל יצרן וכל יבואן שביקש לדעת איזה מכון יכול לבדוק איזה מעבדה מוסמכת, הם לא אמרו לאף אחד.

מאיר שמש: היה צריך לעשות, כל היצרנים והיבואנים, שאני הייתי בקשר גם עם היצרנים וגם עם היבואנים, לחפור בכל העולם כדי להגיע למעבדה המוסמכת.

מאיר שמש: עוד דבר, הדבר הכי חשוב, שלצערי מוליכים את הוועדה שולל.

מאיר שמש: סגן השר דיבר כרגע על התאונה שנהרג פה ברמת שלמה בן אדם, אני לא יודע אם הוא יהודי או ערבי, זה לא משנה, אבל אני אקריא את ההודעה של איחוד ההצלה: דוברות איחוד הצלה, מחוז ירושלים, צוות אמבולנס של איחוד הצלה בסיוע חובשים משכונת רמת שלמה העניקו סיוע וביצעו החייאה על פועל כבן 30 שנפל מגובה באתר בנייה ברחוב חזון איש בירושלים.

מאיר שמש: משה ערבליך, חובש באיחוד הצלה סיפר, בסיוע פרמדיק, מתנדב באיחוד הצלה ביצענו בו פעולות החייאה ולמרבה הצער נקבע מותו עקב אופי הפציעות הקשות מהן סבל.

מאיר שמש: לדברי העובדים במקום הוא נפל מהגג בקומה שש תוך כדי עבודתו.

מאיר שמש: מה שרציתי להגיד פה, ונמצא פה חזי ונמצא פה גם מוטי אלישע והם יודעים, כל התאונות של הגובה, התאונות האיומות של ההרוגים מפילים על פיגום הזקיפים.

מאיר שמש: בשנת 2018 נהרג אדם אחד מפיגום זקיפים וגם במקרה הזה לא בגלל הפיגום, זה בגלל איך שהוא עבד, בצורה לא בטיחותית.

מאיר שמש: ב-2020 עד היום נהרג אחד אחד מפיגום זקיפים.

מאיר שמש: האדם שנפצע שלשום, דיבר עליו חבר הכנסת, נפל מפאנל וזו נפילה מגובה וזה לא קשור לפיגום.

מאיר שמש: אנשים פה מתעסקים לא בדבר הנכון.

מאיר שמש: הדבר הנכון זה למנוע נפילות בגובה.

מאיר שמש: רוב הנפילות בגובה זה ממרפסות וגם פיגום זיזי.

מאיר שמש: הדס תגרי לא נמצאת פה, אבל אולי היא נמצאת בזום - - -

אוסאמה סעדי: היא בזום.

עופר כסיף: פיגום זקיפים, לא זיזים.

עופר כסיף: מזקיפים.

מאיר שמש: מפיגום זיזים.

עופר כסיף: אבל חמישית זה מזקיפים.

מאיר שמש: חמישית, נשארו לך עוד ארבע חמישיות.

עופר כסיף: ואז זה מתחלק, אבל רובם, כמו שאתה אמרת - - -

מאיר שמש: רובם מפיגום זיזי.

אוסאמה סעדי: מאיר, הבנו, אנחנו גם - - -

מאיר שמש: סליחה רגע, היושב ראש, עוד מילה אחת.

אוסאמה סעדי: משפט אחרון, כי הדס תגרי איתנו והיא תדע לענות.

מאיר שמש: מה שקורה מחפשים פה, השקל נמצא מתחת לפנס ואתם מתפזרים למקומות לא נכונים.

מאיר שמש: אפשר למנוע את התאונות, גם עם הדס אני בקשר כל הזמן - - -

אוסאמה סעדי: איך?

אוסאמה סעדי: מה ההצעה שלך, איך אפשר?

מאיר שמש: ההצעה שלי היא קודם כל שיהיה תקן להרכיב את הפיגום הזיזי.

מאיר שמש: אף אחד - - -

אוסאמה סעדי: זו הפעימה השלישית.

אוסאמה סעדי: אתה קופץ לזיזי, אנחנו עדיין בפעימה השנייה.

אוסאמה סעדי: יא מאיר, עם כל הכבוד, כשנגיע לזיזים נדבר על זה.

אוסאמה סעדי: חברת הכנסת היבה יזבק, בבקשה, חברת הוועדה.

היבה יזבק: תודה, חברי כבוד היושב ראש אוסאמה.

היבה יזבק: זה דיון ראשון ואני מברכת על קיום הדיון ומאחלת לך המון הצלחה.

היבה יזבק: האמת, כשאנחנו שומעים מהגורמים השונים זה מאוד מצער שהדברים נתקעים ואני שומעת שכל צד מטיל אחריות על הצד השני ואנשים ממשיכים להיפגע.

היבה יזבק: אנחנו כל כמה ימים שומעים על עוד מוות ועל עוד מוות.

היבה יזבק: אנחנו מדברים על חיי אדם, על חיי נפשות, ופשוט דברים תקועים בגלל בירוקרטיות ובגלל חוסר אחריות גם, במיוחד שיש אישור כבר משנה וחצי, אז למה מחכים?

היבה יזבק: ואני עדיין מחכה לשמוע תשובה, למה מחכים?

היבה יזבק: אני עד עכשיו לא שמעתי תשובה שאני יכולה לדון בה.

היבה יזבק: משהו רציני, משהו שבאמת יכבד את ההיגיון של הדברים שאנחנו דנים בהם כאן.

היבה יזבק: אני בכל זאת חושבת, כבוד היושב ראש, אמנם מה שהוא ציין זה לפעימה השלישית אבל זה עניין מאוד חשוב שנדון בו גם בהמשך.

אוסאמה סעדי: נכון, אנחנו נגיע לזה.

היבה יזבק: וכל העניין של רשתות ביטחון וכל העניין של הנפילות מגובה, אבל זה מצער מאוד שאנחנו – וכנראה נצטרך עוד דיון המשך ועוד דיון המשך בנושא הזה.

אוסאמה סעדי: בהחלט, זה התפקיד שלנו.

היבה יזבק: בדיוק, עד שאנחנו מקבלים את התשובה, אבל הגורמים המקצועיים והרלוונטיים ומכון התקנים במיוחד צריכים לדעת שזה מאוד מצער וזה בעייתי וזה פוגע בחיי אדם ואין מילים שאנחנו מגיעים לכאן ומקיימים דיון ובסוף עדיין אין לכם תשובה, אז למה מחכים?

היבה יזבק: אנחנו עדיין רוצים לשמוע מכם למה אתם מחכים.

אוסאמה סעדי: תודה, היבה.

אוסאמה סעדי: איציק מויאל, ראש הסתדרות עובדי בניין, נמצא?

אוסאמה סעדי: איציק, שלום לך.

 << אורח >> איציק מויאל: שלום לך.

אוסאמה סעדי: שמענו כאן את ההצעה של משרד העבודה להקים ועדת מומחים ולדחות את כל הדברים, אתם חתמתם על ההסכם עם הממשלה, זה היה צריך ל התבצע, מה העמדה שלכם?

אוסאמה סעדי: בבקשה.

 << אורח >> איציק מויאל: קודם כל הייתה פנייה לדחות את הנושא הזה בשנה, את נושא הפיגומים, אני הוצאתי מכתב ב-22 ביולי והודעתי באופן חד משמעי שאנחנו מתנגדים לזה.

 << אורח >> איציק מויאל: אחת.

 << אורח >> איציק מויאל: שתיים, אני מבקש מהוועדה לפנות למבקר המדינה לבדוק את השערורייה הזאת של מכון התקנים שפשוט עבדה על כל חברי הוועדה ועל ההסתדרות ועל כל משרדי הממשלה והציגה לנו מצג שווא שתוך שלושה חודשים הם פותרים את הבעיה ובא לציון גואל.

 << אורח >> איציק מויאל: אני אומר דבר חמור וקשה עכשיו, על הכתפיים שלהם רובצים כל הבעיות וכל הנפגעים וההרוגים שיש כתוצאה מזה שלא אושר במכון התקנים.

 << אורח >> איציק מויאל: אני הייתי בדיון שהתקיים מיד עם חתימת מסמך ההבנות מול הממשלה.

 << אורח >> איציק מויאל: הם הודיעו באופן חד משמעי שהם לא צריכים יותר משלושה חודשים, ובמשרדי הממשלה השונים הגענו להסכמה שייתנו להם לא שלושה חודשים, אלא שנה ושלושה חודשים, וגם עכשיו אני שומע ומזדעזע לשמוע ששוב הם מורחים אותנו.

 << אורח >> איציק מויאל: מישהו צריך לבדוק פעם אחת מה קרה - - -

אוסאמה סעדי: מה ההצעה שלכם, איציק?

 << אורח >> איציק מויאל: רגע, לא להפריע לי.

אוסאמה סעדי: לא, אני שואל אותך.

אוסאמה סעדי: אני יכול להפריע לך.

 << אורח >> איציק מויאל: מה קרה במכון התקנים.

 << אורח >> איציק מויאל: דבר שלישי, אם משרד העבודה רוצה לקחת את זה על עצמו, שייקח אחריות, לא יותר מ-30 יום.

 << אורח >> איציק מויאל: זועק לשמים, גם הבוקר נפל עובד, גם אתמול נפל עובד, אנחנו רק סופרים את ההרוגים.

מאיר שמש: איציק, נפל, אבל לא מפיגום.

 << אורח >> איציק מויאל: רוב העובדים נפגעים משני דברים עיקריים, מפיגומים ומנפילה בגובה.

 << אורח >> איציק מויאל: אנחנו עושים מאמצים אדירים, השקענו משאבים, תקציבים של מיליונים, רק אתמול סיימנו הכשרה לעובדים פלסטינים.

 << אורח >> איציק מויאל: הנה אני אתן לכם דוגמה שהמדינה צריכה לעשות את זה ובמקום זה ההסתדרות וההתאחדות עשתה את זה במימון משותף, הכשרנו 600 עובדים פלסטינים שנכנסים לארץ בלי שום הדרכה.

 << אורח >> איציק מויאל: לכן ההחלטה שצריכה להתקבל, אני מסכים עם עמדת משרד העבודה, היום משרד העבודה, מינהל הבטיחות, עושה הרבה יותר ממה שהיה קודם, בוא ניתן להם את ההזדמנות.

 << אורח >> איציק מויאל: חייבים לתת.

 << אורח >> איציק מויאל: לפני שבעה חודשים, בעקבות הדיון בוועדה, נסעתי לגרמניה, לברלין, הייתי בבלגיה, הייתי בשוויץ, ראיתי את הפיגומים, שהם לא ב-100%, אני לא זוכר מי דיבר על זה, הם לא 100%, אבל הם הרבה יותר בטיחותיים מהפיגומים השערורייתיים שנמצאים היום במקומות העבודה הקטנים.

 << אורח >> איציק מויאל: לא בחברות הגדולות, בחברות הגדולות כבר מיישמים את התקן האירופי, בלי לשאול, לא את הוועדה, לא את מכון התקנים, הם כבר עושים את זה.

 << אורח >> איציק מויאל: אני לא יודע למה נציגי החברות הגדולות לא נמצאים, אבל דניה סיבוס, שיכון ובינוי, י.ח.

 << אורח >> איציק מויאל: דמרי ועוד חברות אחרות כבר מיישמים את התקן האירופי, או הגרמני, או הבלגי, או ההולנדי, וזה כבר עובד.

 << אורח >> איציק מויאל: במקומות האלה אנחנו לא רואים נפילה, כי הבטיחות בפיגומים, קשה מאוד ליפול מפיגום כזה.

 << אורח >> איציק מויאל: רק מי שרוצה להתאבד יכול ליפול מפיגום כזה.

 << אורח >> איציק מויאל: לכן לגבי מכון התקנים, אסור לעבור לסדר היום על מה שהם עשו פה.

 << אורח >> איציק מויאל: אם הוועדה לא תמליץ, אני הולך למבקר המדינה לבדוק מה עומד מאחורי זה.

 << אורח >> איציק מויאל: אני השתתפתי בדיונים שם, הייתי בלמעלה מ-20 פגישות, הכול מריחה.

 << אורח >> איציק מויאל: ואומר לכם את זה יושב ראש ההסתדרות של ענף הבניין בישראל.

 << אורח >> איציק מויאל: אני מצטער שאני אומר את זה, אין ברירה, רק ככה אפשר לטפל במצב העגום שהולך ומחריף.

אוסאמה סעדי: תודה רבה, איציק.

אוסאמה סעדי: חבר הכנסת עופר כסיף.

עופר כסיף: אני רוצה להתייחס לשתי נקודות שאולי הועלו קודם לפני שהגעתי, אני חושב שהן קריטיות.

עופר כסיף: אחת זה הניסיון עוד פעם להציג טיוטה חדשה, טיוטה של תקנות שיש בכך שתי בעיות.

עופר כסיף: בעיה אחת זה ששוב מציגים פה תקן חדש ספציפית לגבי פיגומי הזקיפים.

עופר כסיף: כלומר אחרי שכבר היה תקן עוד פעם רוצים להציג תקן חדש, מה שעוד יותר ידחה את זה.

חזי שוורצמן: לא, לא, זה התקן.

מרדכי אלישע: לא, כבוד חבר הכנסת, לא עוד תקן, או ישראלי או אירופאי או בינלאומי.

עופר כסיף: לפי מה שאני קורא פה, טיוטת תקנות שמציעה תקן פיגומי זקיפים חדש ודחיית היישום למשך שנה.

מרדכי אלישע: לא חדש, לא תקן חדש.

עופר כסיף: אבל דחיית היישום בשנה.

מרדכי אלישע: כן, אנחנו כבר אחרי.

בני ברוש: אבל כן אותו התקן ולצערנו אין שם או, או ואו, אלא רק התקן הישראלי שכרגע הוא כולו.

מרדכי אלישע: לא, זה עכשיו, אנחנו הולכים לשנות אותו.

משולם נהרי: לא, אני אמרתי שבתקנות אנחנו נשנה ומה שאמרתי זה לא הצעה, אלא אנחנו מקדמים את זה, אנחנו מקיימים דיונים כמעט כל יום בנושא הזה ולא נרפה עד שבסופו של דבר נביא לשינוי ועם תירוצים אי אפשר להגיע לשום דבר, ימשיכו ליפול וימשיכו להיפגע.

משולם נהרי: צריך לעשות גם אם אנחנו טועים, גם אם זה לא נכון, גם סמכות, לא סמכות, צריך לעשות ולהתקדם.

אוסאמה סעדי: אוקיי.

אוסאמה סעדי: כבוד סגן השר, אני אתן לך בסוף לסכם.

אוסאמה סעדי: כן, עופר, תמשיך.

עופר כסיף: לא, אני עכשיו קורא, אני אתקן את עצמי, אני רואה במה שמתייחסים לתקן החדש זה מה שאומץ בינואר 19', זאת הכוונה.

עופר כסיף: אבל אני רואה שיש פה כבר אישור של מכון התקנים ולכן אני לא מבין את הדחייה הנוספת שכרגע מדובר בה.

עופר כסיף: הנושא של הדחייה.

עופר כסיף: זה דבר שצריך לזרז אותו, לא לדחות אותו שוב.

עופר כסיף: זה דבר אחד.

עופר כסיף: דבר שני, שגם הועלה קודם, אני גם אתייחס פה לשני דברים.

עופר כסיף: קודם כל מבחינת הנתונים, לפי מה שאני רואה פה, יש מספר דומה של תאונות קטלניות באתרי בניין בין פיגומי זקיפים לבין פיגומי הזיזים.

עופר כסיף: כלומר יש פה מספר גבוה מאוד בשני המקרים.

עופר כסיף: ודבר נוסף, כמו שהזכיר קודם האדון שאני לא יודע את שמו, שחלק גדול גם כמובן זה באמת נפילות ממרפסות, נפילות מגובה, לפירים ודברים מהסוג הזה.

עופר כסיף: אבל בשורה התחתונה, ובכך אני אסיים, מעבר לנושא הספציפי של הפיגומים ודרישת רשתות המגן, שכולנו יודעים, בהרבה מאוד מקומות אנחנו רואים, לא אנשי המקצוע שוודאי רואים את זה ועוקבים אחרי זה הרבה יותר, אבל גם כשאנחנו נוסעים ורואים אתר בנייה, לפחות אני, ברוב אתרי הבנייה שאני רואה אין רשתות מגן בכלל.

עופר כסיף: זאת אומרת הבעיה היא לא רק התקן אלא גם האכיפה.

עופר כסיף: צריכה להיות אכיפה.

אוסאמה סעדי: מוטי וחזי, אני מבקש שתרשמו את כל ההערות האלה ואני אתן לכם להגיב.

עופר כסיף: צריכה להיות אכיפה הרבה יותר משמעותית שזה גם אומר עיבוי של הפקחים.

אוסאמה סעדי: עופר, אנחנו נקיים דיון מיוחד בנושא של האכיפה ורשם הקבלנים ומדיניות אכיפה וכל הדברים.

אוסאמה סעדי: חברת הכנסת סונדוס סאלח.

סונדוס סאלח: קודם כל ברכות על הדיון, על הוועדה, אין לי ספק שהיא תוסיף רבות כי היעדר פיקוח פרלמנטרי בחלקו הביא לתוהו ובוהו שאנחנו עכשיו רואים אותו.

סונדוס סאלח: כשיש פיקוח פרלמנטרי הוא לא יאפשר, לא למכון התקנים להמשיך בהנחיות האלה או בהתעלמות מהדחיפות של הנושא ולא לאפשר למשרדים השונים להמשיך.

סונדוס סאלח: אני רואה התנערות מאחריות, בינתיים יש עוד עובדים ועוד עובדים שמאבדים את החיים.

סונדוס סאלח: התחושה שלי שהאנשים האלה בונים לנו בתים והרשויות והמשרדים הורסים להם את החיים בעצם העובדה שהם לא מקדמים את התקן האירופאי שאנחנו יודעים, מדינות גדולות פי כמה וכמה ממדינת ישראל אין בהם חצי ממספר האנשים המתים בכל שנה במדינת ישראל.

סונדוס סאלח: זה מעיד על בעיה כל כך חמורה וגדולה שבחלקה הגדול יש זלזול בחיי אדם באוכלוסייה כל כך מוחלשת שרובה הגדול, יותר מ-80% מהעובדים הם מהחברה הערבית.

סונדוס סאלח: כנראה שזו עוד סיבה להפקרת הנושא עצמו.

סונדוס סאלח: אני לא מבינה מה עוד צריך לקרות, כמה אסונות צריכים לקרות בכדי שנבין שצריך לקדם את התקן האירופאי.

סונדוס סאלח: עוד דבר שאני רוצה, תקנו אותי אם אני טועה.

סונדוס סאלח: אם אני כיזם מחליט את הפיגומים מאירופה, בכדי להכניס את הפיגומים האלה למדינה צריך לעמוד בתקן הישראלי, אז עכשיו אני לא מאפשרת ליזמים להביא את הפיגומים מחו"ל וגם התקנים, הנושא לא מתקדם והנושא נופל בין הכיסאות ואנשים ממשיכים לאבד את החיים.

סונדוס סאלח: אם אני כיזם רוצה לייבא את הפיגומים שיש תקנה שהיא מאושרת וההנחיות ביבוא היא לעמוד בתקנים הישראלים מה ההתייחסות לנושא הזה?

אוסאמה סעדי: תודה, סונדוס.

סונדוס סאלח: אפשר לקבל תשובה מחזי או ממוטי?

אוסאמה סעדי: כן, תיכף הם יענו על כל השאלות.

אוסאמה סעדי: בשעות האלה שאנחנו דנים, דיברנו על הקורבן ה-30, אז יש עוד קורבן 31, שזה פועל, עוד לא פורסם שמו, בגיל 30, צעיר מאוד, שמצא את מותו היום בתאונה בירושלים.

סונדוס סאלח: 31 זה מספר האנשים שמתו בתאונות עבודה בכלל, 16 מספר האנשים ש - - -

אוסאמה סעדי: בדיוק, אנחנו מדברים על הקורבן ה-31 והוא בן 30.

אוסאמה סעדי: אנחנו נפנה לחבר הכנסת איל בן ראובן, חברנו לשעבר, שהיום הוא בתפקיד של ראש מטה בטיחות בהתאחדות הקבלנים.

אוסאמה סעדי: איל, בבקשה.

איל בן ראובן: שלום, בוקר טוב, חבר הכנסת לשעבר כמובן.

איל בן ראובן: כבוד היושב ראש אוסאמה סעדי, קודם כל ברכות לך על המשימה שלקחת לך, משימה מצילת חיים ואנחנו איתך ועם הוועדה ונעשה כל מאמץ, אנחנו עומדים לרשותך.

אוסאמה סעדי: תודה.

איל בן ראובן: אני רוצה לעבור לפיגומים.

איל בן ראובן: אני מגדיר את המצב, והדיון הזה עושה את זה עוד פעם, חוכא ואטלולא, זו בושה למדינה ולכנסת, ואני שם את עצמי כרגע כחבר כנסת לפני שנה וחצי, שמחליטים דברים, עומד מכון התקנים ומסביר לנו איך הוא עומד במשימה.

איל בן ראובן: מה שתיאר קודם מוטי אלישע ידידי מדויק להפליא בעניין הזה, עמידה ואנחנו נעמוד ונעשה, ומאז, כבוד היושב ראש, שנה וחצי של דיונים על דיונים על דיונים.

איל בן ראובן: אתה הבנת מה אמר קודם מכון התקנים?

איל בן ראובן: סלח לי, אני לא הבנתי, לדעתי גם אף אחד לא הבין מה הם אומרים.

איל בן ראובן: ככה זה נמשך כבר שנה וחצי, הש"ג והש"ג וכל מיני דברים וסיפורים ואין מענה לנושא של הפיגומים.

איל בן ראובן: כרגע אנחנו בסיטואציה של כל הקבלנים, כולם עכשיו פורעי חוק.

איל בן ראובן: אני אספר לך סיפור על קבלנים שהם כן נערכו, יש להם עכשיו פיגומים מגרמניה, הכול בסדר, על פי התקן הבינלאומי וזה, אבל הם כרגע פורעי חוק כי מישהו לא אישר את זה.

איל בן ראובן: זה אבסורד שלא נשמע כדוגמתו הדבר הזה.

אוסאמה סעדי: הפיגומים מגרמניה, מי צריך לאשר את זה, מכון התקנים או שמפקח העבודה יכול לאשר את זה?

איל בן ראובן: הנה אני עובר להמלצתי, היא מאוד מאוד פשוטה.

איל בן ראובן: כרגע האויב של הטוב זה הטוב מאוד.

איל בן ראובן: גם אני רוצה 100, הכול 100, בשלב הזה זה לא אפשרי, לכן צריך עכשיו לקבל החלטות.

איל בן ראובן: כל מי שיש לו כרגע פיגומים מאושרים על פי תקן אירופי על ידי יצרן אירופי שיש לו את התקן הבינלאומי והוא מאושר ויש כאלה לא מעט היום במדינת ישראל צריך לאשר להם, זה מה שעכשיו הולך.

איל בן ראובן: ואם ההמלצה של חזי ואלישע, שמקימים עכשיו ועדת מומחים, השם ועדה מפריע.

איל בן ראובן: אני מאוד מזדהה עם חבר הכנסת שאמר קודם עוד ועדה ועוד ועדה, אם זה ועדת מומחים, זאת אומרת זה לא ועדה, זה צוות פעולה שאפשר להתייצב אצלו מחרתיים, בעוד שבוע, ולהגיד הנה, אלה הניירות שלי, אנא תאשר לי.

איל בן ראובן: את הדברים האלה ועדת מומחים מאשרת, הדבר הזה עליי מקובל.

איל בן ראובן: אבל לוח זמנים, כבוד היושב ראש, אני מציע לך לקבוע, תוך שבועיים הוועדה הזאת עובדת ומתחילה לאשר אחד אחד.

איל בן ראובן: הדבר השני, המפע"ר, חזי, יש לו את האישור לזה, יש לו את הסמכות לזה, יוציא תקנות של עמידה בדרישות הקיימות נכון לעכשיו עד שנתארגן.

איל בן ראובן: לדוגמה דברים שאני המלצתי, שכל קבלן כל שבוע יחויב לבדוק את הפיגומים שעומדים לרשותו, על פי התקן הישראלי, יסמן בירוק פיגום תקין, יסמן באדום פיגום לא תקין, כלומר אסור לעלות עליו.

איל בן ראובן: צריך גם עכשיו לתת להם סמכות כשאין מישהו אחר שעושה את זה בנקודת הזמן הזה.

איל בן ראובן: דבר שלישי, אני אתמול דיברתי עם חברה ישראלית שאמרה לי שהם מתארגנים להקים מעבדה לאישור על פי התקן האירופי, תוך חודשיים, שלושה חודשים יש לנו מעבדה בדיוק כמו בטורקיה, כמו בגרמניה, אותן מעבדות.

איל בן ראובן: אני מציע להחליט עכשיו שמפע"ר מוציא עכשיו קריאה לשתיים-שלוש חברות שיקימו בישראל את מה שצריך לעשות במקום מכון התקנים.

איל בן ראובן: מכון התקנים רוצה להצטרף?

איל בן ראובן: תפדלו, לא רוצה, לא צריך.

איל בן ראובן: לסיום המלצתי אני אומר לך, כבוד היושב ראש, תנו עכשיו הנחיה ושיהיה ברור, המפע"ר הולך עכשיו, מוטי אלישע, יש לו כרגע רעיון נכון, רק שהוועדה הזאת לא תיקרא ועדה אלא תיקרא גוף שמאשר את מה שקיים עכשיו בארץ עם המלצות ואנחנו חייבים לצאת מהברוֹך הזה שאנחנו נמצאים כרגע, שהוא פשוט בלתי אפשרי.

אוסאמה סעדי: תודה, איל.

אוסאמה סעדי: ד"ר הדס תגרי מהקבוצה למאבק בתאונות בניין.

אוסאמה סעדי: שלום, הדס.

אוסאמה סעדי: שמעת את הדיון, מה יש לך להגיד על העניין?

אוסאמה סעדי: אתם מלווים ואתם עושים עבודה מצוינת בעניין הזה.

הדס תגרי: קודם כל אני רוצה להגיד משהו קצת כאילו בצד של הנושא המרכזי שעליו אנחנו מדברים, שזה פיגומי הזקיפים.

הדס תגרי: זה באמת נקודה שנורא נורא חשוב להבין אותה, יש תפיסה מוטעית כאילו יש זיהוי בין תאונות נפילה מגובה לנפילות מפיגומי זקיפים.

הדס תגרי: ממש חשוב להבין את זה כי 80% מתאונות הנפילה מגובה נגרמות מנפילה ממשטחים שהם לא פיגומי זקיפים.

הדס תגרי: זה לא אומר שהתקן החדש לא חשוב, הוא חשוב מאוד, תיכף אני אדבר עליו, אבל זה כן חשוב להבין שאנחנו צריכים לפתור את הבעיות האחרות גם כן.

הדס תגרי: הפועל שנפל הבוקר ונהרג נפל מגג בגובה הקומה השישית.

הדס תגרי: הוא לא נפל מפיגום, וכך, כאמור, 80% מההרוגים בתאונות עבודה מנפילה מגובה.

הדס תגרי: אז הנקודה הזאת מאוד חשובה ואני אתייחס אחר כך לנושאים שעלו כאן, הפיגומים הזיזיים שנהרגים מנפילה מהם לא פחות מאשר מפיגומי זקיפים, מהגגות, שזה הכי הרבה, משהו כמו 20% מהנפילות מגובה, ממרפסות, נפילה לפירים ובורות.

הדס תגרי: אז נורא חשוב להבין את הדבר הזה וגם כשנדע שגם כאשר נסדיר את העניין המאוד חשוב של תקן פיגומי הזקיפים החדש זה לא יהיה איזה פתרון פלא שבדרך פלא נראה מחצית או 80% מהתאונות נעלמות.

הדס תגרי: אז חשוב מאוד להבין את הנקודה הזאת ולדעת שאנחנו חייבים לפעול במישורים האלה שלא פעלו בעניינם, רשתות מגן, פיגומים זיזיים וכו'.

הדס תגרי: אבל בחזרה לנושא של התקן החדש, שהוא גם כן נושא מאוד חשוב, כי גם 20% מתאונות הנפילה מגובה זה חיי אדם ובריאות של בני אדם שחשובים מאוד.

הדס תגרי: באמת מה שקרה פה בשנה וחצי האחרונות זה התנהלות רשלנית שקשה להבין אותה, גם של מכון התקנים, אבל גם של משרד העבודה, כי יש פה איזה שהיא בעיה שאפשר להסתכל עליה, בעיה כפולה.

הדס תגרי: בעיה אחת היא שאחת הבדיקות שהתבקשו, יש כנראה עוד כמה, אבל הבעיה המרכזית זה הבדיקה של ההעמסה הפיזית, לא היה פשוט ליישם אותה ואפשר היה לחשוב במהלך השנה וחצי האלה שאולי יש מתווים אחרים יותר פשוטים ליישום.

הדס תגרי: זה משהו שמשרד העבודה דיבר עליו כשהוא פרסם לפני כחודש טיוטה להערות הציבור, חשבתי שזה מה שהם הולכים להגיד היום.

הדס תגרי: הוא דיבר על אולי אנחנו נשקול מחדש את התקן ונעשה תקן יותר מקל, איפה הם היו לפני שנה?

הדס תגרי: לא ברור.

הדס תגרי: אבל היום אנחנו הגענו למקום שבו אנחנו נמצאים היום.

אוסאמה סעדי: מה ההצעה שלך עכשיו?

אוסאמה סעדי: שמעת את ההצעה של משרד העבודה.

הדס תגרי: אז ההצעה שלי היא כזו, קודם כל אי אפשר להמשיך שהדבר הזה יהיה תלוי ועומד עוד כל כך הרבה זמן.

הדס תגרי: ההצעה שהציע משרד העבודה היא הצעה, בכל הכבוד, מופרכת.

הדס תגרי: יש מכון תקנים במדינת ישראל, אם חושבים שהוא לא מתפקד היטב ואין ספק שיש מקום לביקורת רבה על ההתנהלות שלו, אם חושבים שהוא לא מתפקד אז אולי צריך להחליף אותו, אבל לא יכול להיות שכל משרד ממשלתי שלא מרוצה מהתפקוד של מכון התקנים, בצדק או שלא בצדק, וכאמור במידה רבה של צדק במקרה הזה, ימציא איזה שהוא מסלול עוקף מכון התקנים.

הדס תגרי: זה מהלך שהוא מהלך מסוכן, חובבני, לא ראוי.

הדס תגרי: אז הפתרון הזה, שעולה פה לראשונה דרך אגב, לא הוזכר מעולם ולא לפני חודש וגם לא הובא איזה שהוא מסמך לוועדה שאנחנו כולנו נוכל לחשוב על הדבר הזה ולבדוק אותו.

הדס תגרי: הרעיון הזה הוא רעיון הזוי.

הדס תגרי: יש בגדול שתי אפשרויות.

הדס תגרי: קודם כל המתווה שקיים היום, שנחקק לפני שנה וחצי, זה נאמר בחצי פה על ידי בני ברוש, ממה שאנחנו מבינים היום הוא כבר כן נמצא במקום ישים.

הדס תגרי: ממה שאנחנו מבינים יש כבר שתי חברות גדולות, יצרניות פיגומים בישראל, שקרובות מאוד מאוד לקו הסיום ויש עוד אולי כעשרה יצרנים ויבואנים שכבר נמצאים בתהליך.

הדס תגרי: האפשרות לקיים את בדיקת ההעמסה העצמית קיימת במעבדה בטורקיה, הבנתי שעכשיו יש עוד מעבדה בגרמניה שהתקשרו איתה, זה כבר נמצא, זה כבר קיים, זה כבר בר יישום.

הדס תגרי: ממה שאני מבינה יש אפשרות להמשיך עם המתווה הזה שנקבע, שלא הובאה לדיון בפני הוועדה הצעה עד היום הזה לשנות אותו, וזה אולי הדבר הנכון ביותר כי גם יש גבול כמה אפשר לשגע את הענף.

הדס תגרי: אנחנו כן רוצים להתקדם עם היישום של התקן, צריכה להיות ודאות, צריכה להיות יציבות, צריכה להיות אמירה רצינית כלפי הענף שאם אנחנו באנו ואמרנו שהתקן החדש הזה הוא חשוב לבטיחות אז אנחנו מקדמים את זה בצורה רצינית.

אוסאמה סעדי: הדס, משפט לסיום.

הדס תגרי: כן.

הדס תגרי: אם רוצים להקל ואולי לבדוק עניינית כך או כך, אז אפשר לעשות את זה בתקופה הקרובה.

הדס תגרי: לכן ההצעה שלנו היא להישאר עם המתווה הקיים.

הדס תגרי: יכול להיות שאין מנוס אלא לתת עוד שישה חודשים ליישום שלו כדי לתת הזדמנות שווה לעוד יצרנים ויבואנים לעבוד במתווה הזה.

הדס תגרי: אם רוצים במהלך הזמן הזה לבחון את האפשרות בכמה סעיפים לא חושבת שתהיה התנגדות, כמובן צריך יהיה לשקול ולבדוק, אבל הדברים האלה הם - - -

אוסאמה סעדי: תודה, הדס, אנחנו נמשיך גם להיות בקשר ונעקוב.

אוסאמה סעדי: מיכה הר-צבי מאיגוד לשכות המסחר, חבר הנהלה פורום פיגומים בטפסות.

אוסאמה סעדי: מיכה לא מחובר.

אוסאמה סעדי: אלדד פרגר, גם חבר הנהלת פורום פיגומים.

אוסאמה סעדי: לא איתנו.

אוסאמה סעדי: עורכת דין זהר שטיינברג, מנהלת קרן עמית.

זהר שטיינברג: שלום.

זהר שטיינברג: קודם כל גם אני מצטרפת לברכות על קיום ועדה כזו.

זהר שטיינברג: אני מאוד מתחברת לדברים שהדס תגרי אמרה גם, אבל כל פתרון, כמו שנראה עכשיו, ייקח לפחות חצי שנה, אנחנו חייבים למצוא איזה שהוא פתרון שאנחנו יכולים להתחיל אותו כבר ממחר בבוקר.

זהר שטיינברג: אני מאוד מעודדת את העניין של הפיגומים בתקן אירופאי ובאמת צריך לקדם את זה, אם במתווה הקיים או למצוא לזה איזה פתרון, אבל באמת לדאוג לדברים שאפשר במיידי.

זהר שטיינברג: גם אם פיגום תקין עדיין יכולות לקרות תאונות, אם זה מסיבות אחרות, אם זה נפילה מפיגום, גם מפיגום תקין אפשר ליפול.

זהר שטיינברג: אם אין לעובדים את הציוד הדרוש, את הרתמות שלהם או הדברים שיגנו עליהם מנפילה גם מפיגום תקין עדיין אפשר ליפול.

זהר שטיינברג: אני חושבת שאנחנו בתור גוף שמעביר הכשרות בטיחות ועבודה בגובה לעובדי הבניין אנחנו מאוד מאמינים בפתרון בדרך של חינוך של העובדים.

זהר שטיינברג: אני חושבת שזה משהו שממש צריך לשים עליו דגש ואיכשהו הוא כל הזמן מתמוסס ואנחנו נתקלים בהמון בתי ספר ומדריכים שלא באמת מעבירים את ההדרכות כמו שצריך.

זהר שטיינברג: חלק גדול מהבעיה יכול להיפתר בדרך של חינוך והכשרות אמיתיות ואיכותיות לעובדים.

זהר שטיינברג: זה משהו שאפשר להתחיל אותו מהרגע, מה זה מהרגע?

זהר שטיינברג: מלפני שנים כבר, אבל זה משהו שהוא באמת ישים וחייב לשים על זה דגש וכמובן במקביל לכל פתרון אחר.

זהר שטיינברג: עבודה בגובה, עובד שנכנס לעבוד באתר בניין חייב לדעת מה הסיכונים שעומדים בפניו ואיך הוא מתמודד איתם נכון.

זהר שטיינברג: אני גם נפגשתי בהזדמנות אחרת עם חזי וביקשנו, ואני חושבת שזה יהיה נכון, שהחקירות של תאונות יהיו חשופות והתוצאות של החקירות יהיו חשופות ופתוחות לכולם כדי שנוכל ללמוד מטעויות.

זהר שטיינברג: אנחנו חייבים לנצל כביכול את התאונות וללמוד מהן, ללמוד למה בדיוק קרתה התאונה.

זהר שטיינברג: זה שאנחנו יודעים שעובד נפל מגובה, בסדר, אבל אנחנו צריכים להבין מה הגורם המדויק שהוביל לתאונה הזאת ואיך בפעם הבאה אפשר למנוע ולא לחזור על הטעויות האלה פעם אחרי פעם.

אוסאמה סעדי: תודה, זהר.

אוסאמה סעדי: יש לנו את נידאל אלענתר?

אוסאמה סעדי: למען הגילוי הנאות הוא מהיישוב שלי ואני מכיר אותו והוא עובד בפיגומים ועובד בבניין.

אוסאמה סעדי: שלום, נידאל, בבקשה.

נידאל אלענתר: אני רוצה לדבר על הנושא הספציפי של הפיגומים.

נידאל אלענתר: כולם דיברו על הפיגומים ודיברו על הנושא של התקן האירופאי ולא אמרו שהפיגום שנמצא כיום בישראל, שהוא גם עומד בתקן האירופאי, אבל אנחנו חייבים לשדרג אותו ולקבל על זה אישורים.

נידאל אלענתר: יש כמה יצרנים שיש להם את האישורים שהם עשו את הבדיקות בחו"ל והביאו אותם ועדיין לא קיבלו אישור ממכון התקנים.

נידאל אלענתר: זה דבר חשוב שאנחנו חייבים לציין אותו ולדבר על הנושא הזה.

נידאל אלענתר: כל פיגום שאנחנו מביאים מחו"ל אנחנו חייבים להעביר אותו לתקן הישראלי ואחר כך אנחנו יכולים לעבוד בזה.

נידאל אלענתר: היום השוק מלא בפיגום אירופאי ובפיגום שהביאו מחו"ל והמראה היפה שלו, אבל אין לו תקן אירופאי בכלל.

נידאל אלענתר: יש את הפיגום הטורקי שיש לו את התקן הסטנדרטי הטורקי, אין לו תקן אירופאי, זה דבר חשוב.

נידאל אלענתר: אבל המראה שלו יפה.

נידאל אלענתר: על זה אנחנו רוצים לדבר, ועל האכיפה של העניינים האלה, שאף אחד לא מסתכל ומתייחס לדברים ועל האחריות של היצרן והפנקס של היצרן, אם נבדק או לא נבדק.

נידאל אלענתר: אנחנו לא רוצים להסתכל רק על המראה של הפיגום, גם רוצים להסתכל על הפיגום ועל ההרכבים של הפיגום.

נידאל אלענתר: יש את הפיגום שיש בישראל שאנחנו יכולים לשדרג אותו שיעמוד בתקן האירופאי והתקן הישראלי ואנחנו מנסים לקדם את העניין הזה ועד עכשיו היצרנים אומרים שאין להם אישור ממכון התקנים.

נידאל אלענתר: זאת הבעיה הרצינית שאנחנו מחפשים ורוצים לפתור אותה.

אוסאמה סעדי: תודה, נידאל, ואנחנו גם נמשיך להיות בקשר.

אוסאמה סעדי: חברים, אנחנו חייבים לסיים, יש לנו עוד רבע שעה.

אוסאמה סעדי: אני אתן לך, חזי, וגם לסגן השר, אבל אני רוצה לפני זה סיכום ביניים.

אוסאמה סעדי: אנחנו לא נקבל החלטות היום כי אמרנו שזו ישיבה ראשונה, אנחנו רוצים לשמוע את כל הגורמים הרלוונטיים הנוגעים בדבר, אבל מהדיון הראשוני הזה יש תמונה קודרת מאוד, שחורה מאוד, אני חושב שיש פה, כבוד סגן השר, רשלנות פושעת ואם היינו צריכים עכשיו כבית משפט לבוא ולפסוק ולגזור דין ולהכריע את דינם, אז כמובן שבאמת היו הרבה נאשמים פה.

אוסאמה סעדי: אני כבר אומר, אין אף אחד שהוא נקי מכל האחריות ואי אפשר רק לבוא ולהטיל אחריות באופן מלא על גוף כזה או גוף אחר.

אוסאמה סעדי: נכון שמדרג האשם הוא משתנה, אבל אני אתחיל בראש ובראשונה במשרד העבודה ולמפקח העבודה, שבעצם הם האחראים, הם הרגולטור, הם חתמו על ההסכם עם ההסתדרות, הם אחראים על כל התחום הזה ולבוא היום, אחרי כמעט שנה וחצי ולהגיד שמכון התקנים הוא האשם, הוא האשם היחידי, אז מה עשיתם במשך שנה וחצי?

מרדכי אלישע: כתוב לך במצגת מה עשינו.

מרדכי אלישע: גם לא הייתה ממשלה שנה וחצי.

אוסאמה סעדי: אבל, מוטי, אנחנו הגענו עד לכאן והתרענו כבר מלפני מספר חודשים וכל הזמן העלינו את הנושא הזה, מה עם ההסכם, מה עם תקנות הפיגומים, זה עומד להסתיים ביולי.

אוסאמה סעדי: הייתם צריכים לבוא ולהגיד שיש בעיה עם מכון התקנים, בואו נעשה ועדת מומחים, בואו נמצא פתרונות אחרים, בואו אנחנו ניקח אחריות בתור מפקח עבודה ראשי, אני יכול לאשר פיגומים אם מובאים ואין 100%, יש 90%.

אוסאמה סעדי: ועדת המומחים יכולה לבדוק את החוזק הפיזי?

אוסאמה סעדי: את מידת ההרס של הפיגומים?

אוסאמה סעדי: מי יעשה את זה?

אוסאמה סעדי: לכן אני מעלה את השאלות האלה.

אוסאמה סעדי: מה שאני מבקש, אני רוצה, וזו החלטה של ועדה, אדון בני ברוש, יש פה האשמות קשות מאוד, אנחנו נתנו לך זכות דיבור, אני יכול להגיד שאני וגם יתר החברים וגם מי ששמעו אותך לא קיבלנו שום הסבר.

אוסאמה סעדי: בכל הכבוד.

אוסאמה סעדי: אני מבקש שאתם תיתנו תוך שבוע ימים מכתב מפורט עם כל הטיעונים שלכם וההסברים שלכם.

אוסאמה סעדי: הועלו דברים, הסתדרות, מבקר מדינה וכל זה, קודם כל אנחנו, הכנסת, אם באמת אתם פישלתם ולכאורה ועל פניו אתם פה הצגתם דברים שאתם תוך שלושה חודשים, תוך חצי שנה, תוך שנה, ואני לא יודע מה מנע בעדכם, ולפי מה שאתה אומר יכול להיות שגם בתקופה הקרובה אתם לא יכולים לאשר את זה, ולכן אנחנו רוצים הסבר מפורט מכם למה ומדוע אתם לא אחראים לעניין הזה של אי יישום התקנות עד עכשיו.

אוסאמה סעדי: משרד העבודה, אני חושב, וזו דעתי וגם דעת יו"ר הוועדה, ואני חושב שכל חברי הוועדה, גם הראשית וגם המשנית, אנחנו לא ניתן למשוך את זה לעוד שנה.

אוסאמה סעדי: עם כל הכבוד אי אפשר, אלה תקנות מינואר, יש הסכם, צריך כבר ליישם את זה, אני לא יכול גם בתור כנסת היום, כאשר יש חברות ששלחו לנו שהם אוטוטו מוכנים בתוך חודש להביא את התקן האירופאי לפה, אז אני לא יכול עכשיו להגיד להם שכל העבודה וכל ההשקעה ששמתם היא על קרן הצבי ועכשיו הכול מתחיל מחודש.

אוסאמה סעדי: גם יש פה צדדים שלישיים וצדדים שהסתמכו על התקנות האלה והשקיעו, אז אני רוצה שנבדוק אנחנו, כוועדת משנה, עם החברות האלה איפה העניין הזה עומד, אם באמת הם יכולים להביא את התקן האירופאי תוך חודש או חודשיים.

אוסאמה סעדי: ואני רוצה מכם, עכשיו וגם אחרי זה אולי, שנקיים פגישה ונראה איך אנחנו נוכל לקדם את העניין הזה.

אוסאמה סעדי: ועדת מומחים אולי זה דבר טוב להמשך, אולי במקום מכון התקנים, אולי על יד, אולי ו/או, אבל לבוא היום ולהתחיל את כל העניין הזה של ועדת מומחים שתתחיל לבדוק תוך שנה.

אוסאמה סעדי: תוך חודש וחצי אמרת להקים את הוועדה, אבל עד שנקים אותה ועד שהם יחליטו ואז אולי בכל זאת מי יבדוק את החוזק הפיזי, מי יבדוק את ההרס, מי יאשר את כל הדיונים האלה.

אוסאמה סעדי: אנחנו רוצים את זה משהו כתוב כדי שבאמת נוכל לקבל החלטות בתור עבודה ורווחה.

אוסאמה סעדי: בבקשה, חזי, מוטי.

מרדכי אלישע: אני רוצה להתייחס.

מרדכי אלישע: ראשית, אדוני היושב ראש, אני לא יודע אם אתה מכיר את השוק, אבל מכון התקנים הוא מונופול.

מרדכי אלישע: כשהייתי באוצר חתמתי על הסכם הבראה והוצאנו מהם סמכויות בגלל הדברים האלה, הוצאנו ובנינו מעבדות אחרות בגלל בדיוק הדברים האלה, כי זה צוואר בקבוק.

אוסאמה סעדי: אז איל בן ראובן אומר שאולי יש מעבדה חדשה.

אוסאמה סעדי: נבדוק את זה.

אוסאמה סעדי: אם הם לא רוצים לעבוד אז, כן.

מרדכי אלישע: קצת צורם לי, אדוני היושב ראש, שאתה אומר משרד העבודה והרווחה.

מרדכי אלישע: יש לך פה תרשים, שקף מלא של כל הדברים שעשינו לדחוף אותם על מנת שיעשו פעולות.

מרדכי אלישע: זה אחת.

מרדכי אלישע: שתיים, אנחנו לא מעבדה, אנחנו לא יכולים להיכנס בנעלי מעבדה, אין לנו מעבדות ומה שעשינו כאן, אמרנו שנבדוק, ומה שאמרת, מבחני ההרס והחוזק הפיזי, נבדוק על פי מסמכים.

מרדכי אלישע: כמו שאמר איל בן ראובן, זו לא ועדת מומחים שתלך ותדון, אלא זו ועדה שבודקת את המסמכים, תרגום ומאשרת במקום.

מרדכי אלישע: אם יש את המסמכים קבלני הפיגומים יקבלו אישור במקום.

מרדכי אלישע: וזה, בינינו, זה מה שמכון התקנים יכול היה לעשות גם.

אוסאמה סעדי: מי יכול היום לעשות את זה, מוטי?

מרדכי אלישע: חזי יסביר.

חזי שוורצמן: ועדת המומחים, ליועצת המשפטית אני מוסר פה, משנת 99' קיימת כזאת ועדה במשרד התחבורה, אני מצטט רק משפט אחד: 'הוועדה תבחן עמידות התקני תנועה ובטיחות בדרישות על פי תקנים אירופאים ובינלאומיים'.

חזי שוורצמן: זה מה שהוועדה עושה, בוחנת מסמכים.

חזי שוורצמן: הערוץ של הוועדה הוא ערוץ מקביל למכון התקנים.

חזי שוורצמן: מכון התקנים יכול להמשיך ולאשר ולקבל, אבל אנחנו ערוץ מקביל להסתכל במסמכים ונקבע כן או לא.

חזי שוורצמן: דיבר פה, ההוא שאמרת שאתה מכיר אותו, אמר שהפיגומים חלקם כבר קיימים, התקן האירופאי כבר קיים בשטח, אנחנו נבחן את החברות, יבואו ויציגו לנו, גם יצרנים וגם יבואנים.

חזי שוורצמן: אני, אם הייתי יבואן, אני כבר, יושב ראש הוועדה, יכול להגיש לך חומר שמאשר יבוא של פיגום מסוים, מגרמניה.

חזי שוורצמן: הנה פה חומר, הכול, מאושר.

חזי שוורצמן: זה אני יכול להביא לוועדה, אני יכול להקים את הוועדה הזו מספר חודשים ספורים, אנחנו יכולים להגיע להחלטות - - -

נעה בן שבת: אני לא מצליחה להבין, אם אפשרי לבדוק לפי מסמכים אז מדוע מכון התקנים לא בודק לפי מסמכים?

נעה בן שבת: כנראה אי אפשר.

בני ברוש: זה בדיוק מה שאנחנו עושים, גברתי.

חזי שוורצמן: אבל זה בדיוק מה שלא קרה.

בני ברוש: זה בדיוק מה שאנחנו עושים, גברתי.

בני ברוש: לא אמרנו שיביאו לנו דגמים לבדיקה, זה בדיוק מה שאנחנו עושים.

מאיר שמש: לא נכון, אתה משקר.

מאיר שמש: עוד פעם אתם משקרים.

מאיר שמש: ב-2018 אמרתם תביאו לנו ואנחנו נבדוק.

בני ברוש: מה זה משקרים?

בני ברוש: איך אתה מדבר?

מאיר שמש: אני מדבר אמת.

בני ברוש: תתעמת עם הטענה, אל תגיד לי שאני משקר.

מאיר שמש: אפשר להסתכל בדיון ב-2018, מה היה.

חזי שוורצמן: נעה, נעים מאוד להכיר.

חזי שוורצמן: עורכת הדין מלי סיטון, היועצת המשפטית של משרד התחבורה, בשנת 99', קמה כזאת ועדה במשרד התחבורה שבוחנת את כל ההתקנים, לא רק פיגומים, אלא סופגי אנרגיה, מעקות, כל מה שרץ בכבישים בישראל, מנעו מאז עשרות אם לא מאות הרוגים בגלל שהוועדה אישרה מדי שבוע.

חזי שוורצמן: אנחנו, ועדת המומחים בזרוע העבודה במינהל הבטיחות, נהיה יעילים, אנחנו נזמין, אנחנו נתרשם, אנחנו נבדוק, יש לנו מומחים מתחת ליד, יש לנו את הגופים הרלוונטיים שכבר מסכימים להגיע לוועדה, אנחנו יכולים להפעיל את זה, אחרת זה יישאר תקוע.

נעה בן שבת: למה זה יישאר תקוע?

נעה בן שבת: זה מה שאני לא מבינה.

נעה בן שבת: למה מכון התקנים - - -

חזי שוורצמן: כי מכון התקנים לא עושה את מלאכתו.

נעה בן שבת: בלי בדיקה פיזית, שאני רואה שחלק מהזמן שלכם הלך על לחפש מקום שיערוך את הבדיקה הפיזית ולחפש עוד מעבדות שיעשו את הבדיקה הפיזית.

נעה בן שבת: אם אפשרי על סמך התעדה, בלי הבדיקה הפיזית - - -

בני ברוש: לא, ההתעדה היא על סמך בדיקה, גברתי.

בני ברוש: זאת אומרת: הנה מסמך שעמדתי ב - - -

נעה בן שבת: אז למה מכון התקנים לא עושה את אותה בדיקה?

בני ברוש: מכון התקנים, בדיוק זאת מלאכתו, אנחנו שוקדים על זה ימים ושעות.

אוסאמה סעדי: שנה וחצי?

בני ברוש: לא, שנה וחצי אנחנו - - -

אוסאמה סעדי: שנה וחצי לבדוק מסמכים?

אוסאמה סעדי: חזי אומר לך שיש לו מסמכים, עכשיו הוא יכול לאשר את זה, מה הבעיה?

בני ברוש: הוא הגיש לנו את המסמכים ונתנו לו טבלה, זה וי וי, איקס, איקס, וי, איקס, בדיוק לפי הזה.

בני ברוש: פשוט קיבלנו את המסמכים - - -

אוסאמה סעדי: בני, אני מבקש מכתב רשמי ממכון התקנים.

קריאה: או שהם שקרנים או שאנחנו מטומטמים, אני לא יודע.

מרדכי אלישע: להערכתנו פשוט זה עניין של לקחת אחריות, אף אחד לא רוצה לקחת שם אחריות.

חזי שוורצמן: כבוד היושב ראש, זה הערוץ שאנחנו מציעים, ערוץ מהיר, יעיל, מקצועי, אני מפקח העבודה הראשי, יש לי את הסמכות המקצועית, אני יכול לאשר את הפיגומים.

חזי שוורצמן: די, נגמר הסיפור.

חזי שוורצמן: אפשר.

אוסאמה סעדי: אוקיי, מילות סיכום לכבוד סגן השר.

בני ברוש: אדוני, כל האצבעות מופנות למכון התקנים, אני מבקש דקה וחצי.

אוסאמה סעדי: בבקשה, דקה.

בני ברוש: תודה.

בני ברוש: א', אני מניח שאנחנו לא נפתיע, אבל משרד העבודה פנה אלינו, אנחנו מוכנים להיות חברים בוועדה, אנחנו מוכנים גם לא להיות חברים בוועדה.

בני ברוש: אדרבא, אנחנו נהיה עם הוועדה לפי הצורך, אין לנו שום התנגדות לוועדה.

בני ברוש: אם היא תרצה לעבוד לפי הרגולציה הקיימת היום היא תצטרך לקבל החלטות ואנחנו בעד זה.

בני ברוש: ב', אפשר, על ידי נוהל או על ידי שינוי תקנה, ל - - - את הבדיקה של היציבות, לפחות באופן זמני, ועל ידי כך להכניס עוד פיגומים.

בני ברוש: ג', אפשר לקבוע, אם יש פיגום גרמני, באופן טוטאלי הוא מאושר, פיגום ספרדי, פיגום בריטי, פיגום שבדי, אין לנו שום התנגדות לזה, אבל מישהו צריך לקבל את ההחלטה ואנחנו שם.

בני ברוש: אני רק רוצה להגיד דבר חשוב שלא עלה פה, עלה פה על ידי אחד הדוברים בזום, לקבל רק אישור על מערכת דגם, זאת אחיזת עיניים.

בני ברוש: לא אחיזת עיניים מכוונת, אבל אנחנו עלולים לחיות באשליה שהכול בסדר.

בני ברוש: השוק הזה של פיגומים וקבלנים זה שוק שהוא כל הזמן דינמי, מגיעים עוד ועוד רכיבים, מישהו צריך לבדוק אותם שהם באמת תואמים את הנייר, יש שוק של יד שנייה, יש רכיבים שהם בלאי ומתכות וחלודה וזה לא רק אישור דגם, אלא מישהו צריך לבדוק שבאמת השוק הזה הוא כל הזמן עומד תחת סטנדרטים בטיחותיים.

אוסאמה סעדי: תודה.

אוסאמה סעדי: כבוד סגן השר.

משולם נהרי: טוב, אני שוב רוצה לברך אותך, אני חושב שעשית דבר גדול, זה נושא שהוא כואב ובוער וחבל שלא עשית אותו לפני כן.

משולם נהרי: אם היית עושה אותו לפני כן לא היינו צריכים להמתין שנה ושמונה חודשים, אבל - - -

אוסאמה סעדי: טוב מאוחר מאשר לעולם לא.

משולם נהרי: כן.

משולם נהרי: אני רוצה גם לציין, ואני ניטרלי, למרות שאני בא מתוך המשרד, אבל אני בא מהתחומים המקצועיים, משירות המדינה, אני חייב לשבח גם את מוטי וגם את חזי שמהרגע הראשון שביקשתם ממני להשיב, להכין את התשובה, כל הזמן שמעתי מהם שיותר מאשר העגל רוצה לינוק הפרה רוצה להיניק.

משולם נהרי: כל הזמן הם רצו לדחוף והצביעו על הקשיים.

משולם נהרי: אני אומר שעכשיו הגענו לנקודה שאין זמן, אנחנו לא יכולים לדון מה היה עד עכשיו, אנחנו צריכים מעכשיו ואילך נכון למחר מה עושים, וההצעה שהמשרד מציע ורוצה ויש ביכולתו לבצע זה ההקמה, תקראו לזה מה שאתם רוצים, נקרא לזה גוף נוסף במקביל למכון התקנים שיהיה לו את הסמכות ואת היכולות לאשר מיידית ולא להמתין.

משולם נהרי: אם צריך לתקן את זה בתקנות, אמרתי כבר בדיוק איך צריך להיות התיקון, כלומר לאפשר כמה תקנים בתוך התקנות.

משולם נהרי: אם צריך לשנות חקיקה והדברים כרוכים בחקיקה אז מיד נשב על הדברים הללו ואם אפשר לקדם נקדם חקיקה תוך הנחה שהממשלה עוד תאריך ימים על ממלכתה ולא יהיו שינויים.

משולם נהרי: אבל אם צריך לתקן חקיקה נעשה את זה, לא ננוח ולא נשקוט, את כל הימים הללו, כל התקופה הזו נקדיש לנושא הזה כדי לקדם ואני מאמין ביכולות של המשרד שיכולים לקדם, יש אנשי מקצוע מעולים שמכירים ויודעים וגם יודעים למצוא את הדרך כדי לקצר.

משולם נהרי: חשוב שהוועדה תתכנס שוב לעתים קרובות עד שנגיע לפתרון הטוב והמתאים שיציל חיי אדם.

אוסאמה סעדי: תודה רבה, כבוד סגן השר.

אוסאמה סעדי: באמת אנחנו מקווים לשיתוף פעולה ואני בטוח שאנחנו נמשיך לשתף פעולה עם המשרד ועם הזרועות של המשרד על מנת באמת למצוא ולצמצם את התופעה הכואבת שגובה חיים של אזרחים ושל עובדים ערבים ויהודים ואנחנו היום קיבלנו תזכורת קשה בדמות עוד פועל שנהרג בתאונת עבודה בירושלים.

אוסאמה סעדי: אנחנו משתתפים בצער המשפחה, אנחנו עוד לא יודעים את זהות העובד.

אוסאמה סעדי: אנחנו נקיים עוד ישיבת המשך בנושא הזה, נודיע על המועד של הישיבה הבאה.

אוסאמה סעדי: עד אז אנחנו נהיה בקשר עם משרד העבודה, עם מוטי ועם חזי, נשב גם איתכם וננסה ללבן את ההצעה הזו.

אוסאמה סעדי: אנחנו רוצים כמה שיותר ליישם את התקנות האלה, את הדרך, את הפרוצדורה, אנחנו ננסה לגבש את זה ביחד.

אוסאמה סעדי: אנחנו לא רוצים לדחות את זה לתקופה ארוכה, מספיק מה שקורה בתאונות העבודה ואנחנו רואים את זה.

אוסאמה סעדי: ואני מבקש את המכתב הזה תוך שבוע ממכון התקנים.

אוסאמה סעדי: תודה רבה לכם, הישיבה נעולה.